V Alabame vrazilo auto do karnevalového sprievodu, zranilo sa 12 ľudí

Dôvod nehody nie je známy, úrady predpokladajú, že nešlo o úmyselný čin.

ALABAMA. Dvanásť študentov strednej školy sa zranilo po tom, čo vodič v utorok autom narazil do karnevalového sprievodu Mardi Gras v Gulf Shores v Alabame. Informáciu priniesla televízia CNN. Všetci ranení, pričom viacerých previezli do nemocnice, sú členmi stredoškolského orchestera. Podľa polície sú štyria študenti zranení vážne. Auto šoféroval 73-ročný muž. Nie je jasné, prečo muž s autom zrýchlil a narazil do davu ľudí. Úrady predpokladajú, že nešlo o úmyselný čin. "Všetko nasvedčuje tomu, že to bola tragická nehoda," povedal miestny policajný šéf Ed Delmore. Polícia požiadala ľudí, ktorí si natočili video z incidentu, aby ho odovzdali polícii na ďalšie vyšetrovanie. Zároveň ich vyzvala, aby video nezverejňovali na sociálnych sieťach. Karneval po incidente zrušili a polícia uzavrela okolité cesty. Študentov a rodičov, ktorí boli svedkami udalosti, zhromaždili v škole. Na miesto privolali krízového poradcu.


Droba prelomil mlčanie o volavke Zsuzsovej

Droba vníma komunikáciu so Zsuzsovou ako neúspešný pokus o diskreditáciu.

BRATISLAVA. Bratislavský župan Juraj Droba tvrdil, že ak bude treba, viac informácií o komunikácií s Alenou Zsuzsovou, ktorá je obvinená z dvoch vrážd, poskytne polícii. Ku komunikácii sa už dávnejšie priznal, jej okolnosti však nevysvetlil. Poskytol len všeobecné stanovisko, v ktorom uviedol, že na sociálnych sieťach si vymení s neznámymi ľuďmi desiatky správ. Droba však pre televíziu Markíza v stredu povedal, že Zsuzsová s ním mohla komunikovať medzi rokmi 2015 a 2016. „Bol to skôr taký pokus o zoznámenie a laškovanie,“ povedal televízii Droba. Súčasne tvrdí, že v tom čase netušil kto sa pod prezývkou na sociálnej sieti skrýva. Dozvedel sa to až z médií. Droba si však nespomína, či mu Zsuzsová posielala erotické fotografie. Tvrdí, že v tom čase bol slobodný a písal si s viacerými ženami. Konverzáciu už v mobile nemá. Osobné stretnutie so Zsuzsovou vylúčil a jej snahy o komunikáciu vníma ako neúspešný pokus o diskreditáciu. Droba chce všetko povedať aj vyšetrovateľom, orgány činné v trestnom konaní ho zatiaľ nekontaktovali.


Neandertálsky chlapec odhaľuje záhady pravekého detstva

Osemročný chlapec ešte nemal vyvinutý mozog, už robil dospelácku prácu.

MADRID, BRATISLAVA. Vývoj moderného človeka sa pokladá za unikát. Pohlavnú dospelosť dosiahne až v puberte, ktorá sa začína približne jedenástym rokom života. Šimpanzovi napríklad toto dospievanie trvá dvakrát kratšie. Doterajšie odhady naznačovali, že rovnako krátko mali dospievať aj neandertálci. Ich veľký mozog totiž vyrástol rýchlo, a preto boli zaostalí a umierali mladí. Nová štúdia však ukazuje, že neandertálci mali na vývoj mozgu omnoho viac času. Pozostatky malého chlapca, ktoré objavili v jaskyni El Sidrón v Španielsku naznačujú, že neandertálci mali dlhé detstvo, podobne ako moderní ľudia. V tomto čase sa vyvíjal najmä ich veľký mozog. Štúdiu uverejnili vo vedeckom časopise Science. Chlapec, ktorý žil na území dnešného Španielska pred 49-tisíc rokmi, mal v čase smrti 7,7 roka, vážil 26 kíl a meral približne 111 centimetrov. percenta veľkosti mozgu dospelého neandertálca mal mozog takmer osemročného chlapca, ktorého kostru objavili v jaskyni El Sidrón. Podľa stavby kostry vedci určili aj to, že chlapec bol pravák a svoje zuby používal ako "tretiu ruku" - pridŕžal si nimi kože a rastlinné vlákna pri dospeláckej práci. Vedci tiež vedia, že chlapec v dvoch alebo troch rokoch života prekonal chorobu alebo podvýživu, ktorá zanechala stopy na jeho zuboch. "Pediatrické metódy hodnotenia rastu ukázali, že toto nenadertálske dieťa sa nelíšilo od dnešného dieťaťa," hovorí v tlačovej správe Španielskej národnej rady pre výskum jeden z autorov štúdie Luis Ríos. Vedci skúmali chlapcove zuby a kosti a tiež jeho mozog pomocou skenov lebky. Okrem podobností, najmä v raste končatín, im vzácna kostra odhalila aj niektoré rozdiely. Chlapec síce mal v dobe smrti takmer osem rokov, no jeho mozog ešte stále rástol. Neandertálci mali väčšie mozgy ako dnešní moderní ľudia asi o 300 kubických centimetrov. Doteraz vedci predpokladali, že neandertálci boli zaostalí, pretože ich veľký mozog sa vyvinul v krátkom čase. Lebka chlapca však ukázala, že jeho mozog vo veku ôsmich rokov dosiahol približne 87,5 percenta z veľkosti mozgu dospelého neandertálca. Na porovnanie, moderní ľudia majú v tomto veku mozog už plne vyvinutý. Práve rast mozgu si vyžaduje veľký výdaj energie a rast ostatných častí tela sa preto spomalí a rovnako sa oddiali aj pohlavná dospelosť. Vývoj neandertálca a moderného človeka sa líšil tiež v kostnatení chrupaviek najmä v oblasti hrudného koša. Chlapec mal túto oblasť vyvinutú asi ako päť- až šesťročné moderné dieťa. Niektorí vedci však nesúhlasia, že chlapcova kostra - zložená zo 118 kúskov a 30 zubov - je dostatočným dôkazom o vývine všetkých neandertálcov. Mozgy aj telá dosiaľ nájdených neandertálcov sa totiž často odlišujú vo veľkosti. Chlapec mohol byť pokojne len neandertálec s malým mozgom. Jemné rozdiely, ktoré odhalila štúdia, "sú takmer určite len štatistickou odchýlkou", vysvetlili pre magazín Science antropologička Marcia Ponce de León a neurobiológ Christoph Zollikofer z univerzity v Zürichu, ktorí sa do výskumu nezapojili. DOI: 10.1126/science.aan6463


V Bratislave zrazili dve autá chodkyňu mimo priechodu

Chodkyňa prechádzala cez cestu so slúchadlami v ušiach.

BRATISLAVA. Dopravní policajti vyšetrujú okolnosti utorkovej dopravnej nehody, ku ktorej došlo krátko pred 12.45 h v uliciach mestskej časti Staré Mesto. TASR o tom informovala hovorkyňa Krajského riaditeľstva Policajného zboru v Bratislave Lucia Mihalíková. Podľa doterajších zistení z miesta nehody prechádzala chodkyňa so slúchadlami v ušiach cez cestu mimo vyznačeného priechodu pre chodcov od Šafárikovho námestia smerom na Starý Most. Zrazili ju dve motorové vozidlá idúce od Pribinovej ulice smerom do Karlovej Vsi. Mihalíková priblížila, že pár metrov od miesta, kde došlo k dopravnej nehode, bol priechod pre chodcov, na ktorom mala byť v čase dopravnej nehody červená. Záchranári zranenú ženu previezli do jednej z bratislavských nemocníc. Požitie alkoholických nápojov bolo u všetkých účastníkov nehody na mieste vylúčené. Ďalšie okolnosti nehody aj miera zavinenia sa vyšetrujú.


STĹPČEK PETRA TKAČENKAHarabina mali po prvej tlačovke vymknúť z kancelárie na Najvyššom súde

Na grobianov tohto rangu predsa máme zákony.

Popri všemožných výhradách k osobe Štefana Harabina sa jedna osobitne vyníma. Hoci neradi, potichu chápeme, že klamať či aspoň mýliť sa, alebo nehovoriť celú pravdu akosi patrí k politickej výbave. Zákon výslovne a zrejme zakazuje sudcovi vyvíjať politickú činnosť. Podobne sa dá pochopiť, že v politike bude vždy niekto s extrémistickým alebo hlúpym presvedčením, to je v podstate na úrovni fyzikálneho zákona. Ale aby niekto tak neskrývane opovrhoval zákonom, ako to robí Harabin, je aj na slovenské pomery nevídané. Tento sudca Najvyššieho súdu vedie predvolebnú kampaň politickej strany, je jej tvárou, pričom zákon výslovne a zrejme zakazuje sudcovi vyvíjať politickú činnosť. Asi sa nedá zabrániť tomu, že raz za päť generácií sa narodí arogantný grobian rangu Harabina. Ale práve preto máme zákony a inštitúcie, ktoré nás pred nimi majú chrániť. Ako je možné, že Harabina po prvej politickej tlačovke nevymkli z kancelárie? Znie to pateticky, ale nedá sa tomu ubrániť: Ak štát nemá úctu pred vlastnými zákonmi, ako to môže očakávať od občanov?


V zázračnej dedine Babindol zbohatol aj smerák

Obecný poslanec v Babindole Jozef Kravár získal viac ako sedem miliónov eur z agrodotácií.

BRATISLAVA. Skupina úspešných spriaznených podnikateľov v malej obci Babindol a jej okolí sa rozšírila o ďalšieho človeka. Z celkovej sumy 27 miliónov pre sedem spriaznených firiem, na ktoré upozornil denník SME minulý týždeň, získal cez verejné súťaže viac ako sedem miliónov miestny babindolský poslanec Jozef Kravár (Smer, Most-Híd) a jeho firma Jomakstav. Upozornila na to Veronika Remišová z OĽaNO. "My sme sa pozreli na verejné obstarávania, kde je stopa, kam peniaze pre tieto firmy išli. Jedna jediná firma vysúťažila od týchto firiem vrátane obce viac ako sedem miliónov eur," povedala Remišová. Denník SME si nedávno všimol, že do spustnutého poľnohospodárskeho areálu v obci Sebechleby tečie podozrivé množstvo eurofondov. V areáli sídli šesť firiem. Tri z nich Euro-Seb, Agro HN a Starohorská vinárska spoločnosť dostali v marci 2016 od vtedajšieho šéfa Pôdohospodárskej platobnej agentúry Stanislava Grobára dokopy asi desať miliónov eur. Neskôr sa ukázalo, že ich majitelia sú navzájom rodinne alebo biznisovo prepojení a väčšina z nich býva v Babindole, ktoré je od Sebechlebov vzdialené asi hodinu cesty autom. Celkovo od roku 2015 dostali na agrodotáciách 27 miliónov eur. Problematické nie je podľa Remišovej len to, že z eurofondov tečú peniaze malej blízkej skupinke ľudí, ale aj to, že ide o neúmerne vysoké sumy. "Ministerstvo firmám v kauze Babindol poskytuje dotácie, ktoré aj desať až dvadsaťnásobne prevyšujú ich ročné tržby," povedala Remišová. Tieto firmy boli mimoriadne úspešné aj v súboji o dotácie medzi inými firmami. Drvivá väčšina žiadostí týchto firiem bola schválená. "Jeden príklad za všetky. Do výzvy z programu rozvoja vidieka prišlo 525 žiadostí, úspešný bol ani nie každý tretí projekt. Ale šiestim spoločnostiam z kauzy Babindol prešli všetky žiadosti a spolu dostali viac ako 10 miliónov eur," povedala Remišová. V rámci tejto výzvy išlo o takmer sedminu všetkých vyčlenených peňazí. V druhej časti výzvy išlo o financovanie služieb pre deti a seniorov dokopy za 15 miliónov eur. Namiesto toho bola viac ako tretina tejto sumy 5,7 miliónov podľa Remišovej poslaná firmám z Babindolu na nákup kamiónov, bagrov a inej techniky. Ako upozornilo SME, dotácie pre babindolskú skupinu pokračovali aj za nového vedenia Pôdohospodárskej platobnej agentúry. Súčasný riaditeľ agentúry Juraj Kožuch tejto skupine v jednom konzorciu vlani podpísal spoločný projekt za 6,5 milióna eur. Remišová preto vyzvala ministerku pôdohospodárstva Gabrielu Matečnú (SNS), aby dotácie z kauzy Babindol preverila. Keď sa na to Matečnej vo štvrtok pýtal denník SME, povedala, že sa len nedávno vrátila z dovolenky a musí si celý prípad naštudovať.


Rakúsko plánuje znížiť sociálne dávky pre prisťahovalcov

Rakúska vláda chce odradiť ďalších migrantov pred príchodom do krajiny.

BRATISLAVA. Rakúska vládna koalícia predstavila plán na zníženie sociálnych dávok pre prisťahovalcov. Kľúčovou pritom bude znalosť nemčiny, od ktorej sa bude odvíjať výška dávok. Hlavné sociálne dávky budú 563 eur mesačne, ak však prisťahovalci, vrátane utečencov, úspešne absolvujú test z nemeckého jazyka, budú dostávať rovnako ako Rakúšania 863 eur. "Základným pravidlom, ktoré predstavíme, bude to, že sa nemčina stane kľúčom k prístupu k úplnej minimálnej dávke. To znamená, že ten, kto nebude mať dostatočné jazykové schopnosti, nebude môcť žiadať o úplnú minimálnu dávku," vyjadril sa v pondelok počas tlačovej konferencie kancelár Sebastian Kurz. Znižovanie sociálnych dávok pre prisťahovalcov je súčasťou snáh vlády o odradenie ďalších migrantov od príchodu do krajiny, píše spravodajský portál BBC. Na základe plánovaných zmien si napríklad tiež prisťahovalci nebudú môcť sociálne dávky žiadať po dobu piatich rokov. Plán však stavia Rakúsko do konfliktu so zvyškom Európskej únie, ktorej pravidlá o usadení sa vyžadujú rovnaké zaobchádzanie s občanmi všetkých členských štátov. V roku 2015, počas vrcholu európskej migračnej krízy, si v Rakúsku zažiadalo o azyl viac ako 90-tisíc ľudí, čo je viac ako jedno percento z populácie krajiny. Migranti boli v krajine sprvu vítaní, to sa však neskôr zmenilo. Koalícia konzervatívnej Rakúskej ľudovej strany (ÖVP) premiéra Sebastiana Kurza a krajne pravicovej Slobodnej strany Rakúska (FPÖ), ktorá vznikla vlani v decembri po októbrových voľbách, presadzuje tvrdý postoj voči migrácii.


Vzťahy NATO a Ruska sú najzložitejšie od konca studenej vojny

Vyhlásil to generálny tajomník NATO Jens Stoltenberg.

Brusel. Vzťahy Severoatlantickej aliancie s Ruskom neboli od skončenia studenej vojny "nikdy také zložité" ako v súčasnosti. Priznal to vo štvrtok generálny tajomník NATO Jens Stoltenberg. Tlačová agentúra Belga uviedla, že šéf aliancie to vyhlásil vo štvrtkovom rozhovore pre americkú televíziu CNN. "Musíme nadviazať politický dialóg s Ruskom, aby sme zabránili ďalšiemu nárastu napätia a novej studenej vojne," zdôraznil Stoltenberg. Jeho slová nasledovali len niekoľko hodín po tom, ako americký prezident Donald Trump na svojom účte na Twitteri skonštatoval, že vzťahy medzi Washingtonom a Moskvou sú na "veľmi nebezpečnom historickom minime", za čo Trump politicky viní hlavne členov Kongresu. Stoltenberg sa v júli pokúsil o určitý pokrok v dialógu s Ruskom, keď sa 13. júla v bruselskom sídle aliancie konalo zasadnutie Rady NATO-Rusko. Toto stretnutie sa skončilo bez viditeľných úspechov. Rada NATO-Rusko je platforma na dialóg na úrovni veľvyslancov vytvorená v roku 2002. Niekoľkokrát do roka pravidelne zasadala až do anexie polostrova Krym a vypuknutia občianskeho konfliktu na východe Ukrajiny, kde podľa aliancie Ruská federácia aktívne podporuje proruských separatistov. Aliancia pozastavila svoju praktickú spoluprácu s Ruskom tak vo vojenskej, ako aj v civilnej oblasti.


Vysvedčenia si preberie vyše 680 000 žiakov základných a stredných škôl

BRATISLAVA. Pre vyše 680 000 detí, ktoré v školskom roku 2017/2018 navštevovali základné a stredné školy, je piatok posledným dňom školského vyučovania. Od pondelka (2.7.) sa pre ne začínajú školské prázdniny. Prvýkrát si "veľké letné školské prázdniny" užije aj 58 081 prvákov, ktorí nastúpili na povinnú školskú dochádzku. Základné a stredné školy navštevovalo tento školský rok celkovo 680 009 detí. "Staralo sa o ne viac ako 35 000 učiteľov na základných a takmer 21 000 učiteľov na stredných školách. V základných školách bolo takmer 468 000 žiakov, z toho vyše 58 000 prvákov," informoval odbor komunikácie a protokolu rezortu školstva. Najviac vysvedčení v piatok rozdajú v základných školách na Tajovského ulici v Senci, a to pre 1240 žiakov, ale aj na Kláštornej ulici v Šamoríne (1110 žiakov) a na Školskej ulici v Stupave (1091 žiakov). Ide o najväčšie základné školy na Slovensku, čo sa týka počtu žiakov. Na stredných školách sa v tomto školskom roku vzdelávalo vyše 212 000 žiakov vrátane žiakov špeciálnych stredných škôl. "Vychádzajúc z počtu žiakov, stredoškoláci majú spomedzi stredných odborných škôl najväčší záujem o štúdium na obchodných akadémiách, hotelových akadémiách a na elektrotechnike," uviedol rezort školstva. "Okrem detí navštevujúcich základné a stredné školy na území SR sme evidovali aj 11 517 žiakov, ktorí si v tomto školskom roku plnili povinnú školskú dochádzku v zahraničí," poznamenalo ministerstvo školstva. Materské školy v tomto školskom roku navštevovalo takmer 162 000 detí. "A univerzity tretieho veku zaznamenali v tomto roku 7858 študentov, čo predstavuje mierny nárast v porovnaní s predchádzajúcimi rokmi (v školskom roku 2016/2017 ich bolo 7536 a pred dvoma rokmi išlo o 7153 študentov)," uzavrel rezort školstva.


Konečne trénoval. Messiho návrat sa blíži, mohol by hrať už proti Betisu

BARCELONA. Argentínsky futbalista Lionel Messi začal v stredu individuálne trénovať po zranení lýtka. Na trávniku sa predstavil prvýkrát od 5. augusta a FC Barcelona by teoreticky mohol byť k dispozícii už v nedeľnom domácom stretnutí s Betisom Sevilla. Podľa agentúry AFP je však jeho štart nepravdepodobný. Katalánci bez svojej najväčšej hviezdy prehrali v úvode novej sezóny v Bilbau 0:1. Tréner Ernesto Valverde nemôže počítať s Luisom Suárezom, ktorý má tiež problémy s lýtkom a mimo hry bude asi mesiac, a ešte o týždeň dlhšie bude chýbať Ousmanne Dembélé pre zranenie stehenného svalu.


Nemeckí prokurátori obvinili Rusa z plánovania extrémistického útoku

Muž vo svojom byte prechovával výbušninu.

BERLÍN. Nemeckí prokurátori obvinili ruského občana z plánovania islamského extrémistického útoku v Nemecku spolu s údajným komplicom, ktorého zadržali v súvislosti s iným prípadom v roku 2017 vo Francúzsku. Spolkoví prokurátori v utorok oznámili, že 31-ročného Magomeda-Aliho C., ktorého zatkli v auguste, obvinili z prípravy násilného činu a prípravy explózie. Muž čelí obvineniam z toho, že vo svojom byte v októbri 2016 prechovával výbušninu TATP. Približne v tom čase spolu s údajným komplicom Clementom B. podľa všetkého zrušili svoj plán a rozdelili sa.Podľa prokurátorov bola dvojica v kontakte s Anisom Amrim, Tunisanom, ktorý v decembri 2016 zaútočil na vianočný trh v Berlíne. O jeho pláne ale nevedeli.


Mladý americký cyklista zomrel následkom pádu

Dvadsaťjedenročný pretekár spadol v záverečnej etape minulotýždňových pretekov Tour of de Gila.

TUCSON. Americký cyklista Chad Young v noci z piatka na sobotu v tucsonskej nemocnici v Arizone podľahol svojim zraneniam. Informoval o tom jeho tím Axeon Hagens Berman. Dvadsaťjedenročný pretekár spadol v záverečnej etape minulotýždňových pretekov Tour of de Gila v Novom Mexiku. Younga s ťažkými zraneniami hlavy previezli vrtuľníkom do nemocnice. Jeho tím už v piatok v stanovisku predznamenal, že sa pravdepodobne nezotaví. Young je tretím jazdcom v krátkom čase, ktorý zahynul.  Začiatkom apríla pri dopravnej nehode zomrel niekdajší americký šampión v horskej cyklistike Steve Tilford, minulú sobotu odišiel na večnosť po kolízii s automobilom víťaz pretekov Giro d'Italia 2011 Michele Scarponi. Informácie zverejnil web velonews.com.


American Airlines zruší pre problémy boeingu prvú linku

Prepravcovia pre problémy s lietadlami 737 Max zrušili už stovky letov.

BRATISLAVA. Letecká spoločnosť American Airlines zrušila priame spojenie medzi mestami Dallas a Oakland pre zákaz letov strojov Boeing 737 Max. Spojenie bude zrušené od piatka prinajmenšom do 3. septembra. Prepravcovia American Airlines, United a Southwest zrušili stovky letov denne, pretože stroje Max museli po dvoch tragických nehodách zostať na zemi. American Airlines sa však stala prvou americkou leteckou spoločnosťou, ktorá pre problémy strojov Max ruší leteckú linku. Informoval o tom portál cnn.com.Teraz je jasné, že lietadlá 737 Max zostanú na zemi prinajmenšom do konca tohto roka. Spoločnosť Boeing potvrdila, že do septembra ani nepredloží najnovšie zmeny lietadla Max americkému Federálnemu leteckému úradu (FAA).


Nevídaný obrat Zenitu. Takýto zápas som ešte nehral, tvrdí Mak

K petrohradskému obratu v Tel Avive prispel asistenciou aj slovenský reprezentant Róbert Mak.

TEL AVIV. Hoci to s futbalistami Zenitu Petrohrad vyzeralo štvrťhodinu pred koncom štvrtkového duelu D-skupiny Európskej ligy na trávniku Maccabi Tel Aviv "na uterák", v Izraeli predsa predviedli neskutočný obrat. K zmŕtvychvstaniu z 0:3 na 4:3 za pätnásť minút asistenciou na vyrovnávajúci gól prispel aj slovenský reprezentant Róbert Mak. "Mám za sebou veľmi dlhú trénerskú kariéru, ale takýto zápas som v nej ešte nezažil. Bola to najvzrušujúcejšia stíhacia jazda môjho života," skonštatoval na tlačovej besede 71-ročný rumunský kouč ruského tímu Mircea Lucescu. "Víťazstvo 4:3 je síce neuveriteľné, ale pri všetkej úprimnosti treba povedať, že moji chlapci si ho s výnimkou posledných pätnástich minút nezaslúžili. Verím, že to pre nich bola lekcia. V prvom polčase akoby sme na trávniku ani neboli. Začali sme zle, pre súperov pressing v strede poľa sme postrácali veľa lôpt. Dali sme domácim príležitosť udrieť zo smrtiacich protiútokov. V druhom dejstve sme inkasovali ešte dvakrát, a tak som sa rozhodol pre zmeny. Začali sme hrať rýchlejšie, čo bol kľúč k úspechu, aby sme premohli súpera," citoval ho ďalej oficiálny klubový server. "Takýto zápas som ešte v kariére nehral," pridal na svojej internetovej stránke aj 25-ročný Mak, ktorý nechýbal v základnej zostave. "Po prvom zásahu v 77. minúte sme utvorili na bránku domácich veľký tlak. Hrali sme vynikajúco a dali sme ďalšie tri góly. To, že sme nakoniec dokázali vyhrať, svedčí o našej veľkej sile. Som veľmi rád, že som absolvoval celý duel a svojou asistenciou na vyrovnávajúci gól prispel k veľkému víťazstvu. Bol to neuveriteľný, fantastický duel," doplnil Mak. Stretnutie rozhodovali jeho krajania na čele s Ivanom Kružliakom. Maccabi Tel Aviv (Izr.) - Zenit Petrohrad (Rus.) 3:4 (1:0)Góly: 26. a 70. Medunjanin, 50. Kjartansson - 77. Kokorin, 84. Maurício, 86. Giuliano, 90.+ Djordjevič, ČK: 81. Dasa (Tel Aviv) po 2. ŽK, rozhodovali: I. Kružliak - Balko, Slyško (všetci SR)


Kužmová postúpila v Miami do druhého kola, bez straty setu vyradila Gavrilovovú

MIAMI. Už len Viktória Kužmová zostala spomedzi slovenských tenistiek v hre na turnaji WTA Premier Mandatory v americkom Miami. Kužmová v 1. kole dvojhry zdolala Austrálčanku s ruskými koreňmi Dariu Gavrilovovú 6:4, 6:2 a v 2. kole sa postaví proti ruskej súperke Anastasii Pavľučenkovovej (31.). S prestížnym podujatím na Floride sa v 2. kole rozlúčila Magdaléna Rybáriková, ktorá nestačila na Nemku a zároveň nasadenú pätnástku Juliu Görgesovú za 95 minút 4:6, 5:7. Karolína Schmiedlová ešte v 1. kole podľahla Nemke Tatjane Mariovej za 87 minút 4:6, 1:6. Na postup do 2. kola sa poriadne natrápila Kanaďanka Bianca Vanessa Andreescová. Senzačná šampiónka z Indian Wells zdolala Rumunku Irinu-Cameliu Begovú v trojsetovom boji 4:6, 7:6 (2), 6:2. Víťazka ušla súperke z lopaty, keďže prehrávala už 4:6 a 1:5 a neskôr za stavu 2:5 na príjme vymazala aj jeden mečbal. Iba 18-ročná Andreescová vyhrala ôsmy zápas v neprerušenej sérii a stále má šancu na víťazné double Indian Wells - Miami, čo sa v minulosti v jednej sezóne podarilo iba trojici Steffi Grafová, Kim Clijstersová a Viktoria Azarenková. "Čím tvrdší boj, tým sladší pocit víťazstva. Tento zápas mi priniesol veľa skúseností. Prišla som na to, že aj z mečbalu súperky sa dá zvíťaziť," povedala Bianca Vanessa Andreescová, cituje ju portál WTA. Viktória Kužmová (SR) - Daria Gavrilovová (Aus.) 6:4, 6:2 Tatjana Mariová (Nem.) - Karolína SCHMIEDLOVÁ (SR) 6:4, 6:1 Bianca Vanessa Andreescová (Kan.) - Irina-Camelia Begová (Rum.) 4:6, 7:6 (2), 6:2 Alexandra Sasnovičová (Biel.) - Viktorija Golubicová (Švaj.) 4:6, 7:5, 6:4 Ons Jabeurová (Tun.) - Kristýna Plíšková (ČR) 2:6, 6:3, 6:4 Johanna Kontová (V. Brit.) - Jessica Pegulová (USA) 6:1, 6:4 Karolína Muchová (ČR) - Nao Hibinová (Jap.) 6:3, 6:3 Monica Niculescová (Rum.) - Tamara Zidanšeková (Slovin.) 6:1, 6:2 Alizé Cornetová (Fr.) - Vera Lapková (Biel.) 7:5, 6:7 (7), 6:1 - dohrávka zo stredy od stavu 7:5, 6:7 (7), 0:1 Rebecca Petersonová (Švéd.) - Laura Siegemundová (Nem.) 6:1, 5:7, 7:5 Ajla Tomljanovičová (Aus.) - Anna-Lena Friedsamová (Nem.) 4:6, 6:3, 6:0 - dohrávka zo stredy od stavu 4:6 a 30:30 Ja-fan Wang (Čína) - Kristina Mladenovicová (Fr.) 6:3, 6:3 Misaki Doiová (Jap.) - Sin-jü Wang (Čína) 6:2, 1:6, 6:3 Cori Gauffová (USA) - Caty McNallyová (USA) 3:6, 6:3, 6:4 Petra Martičová (Chor.) - Šuaj Čang (Čína) 6:2, 6:1 - dohrávka zo stredy od stavu 2:0 a 40:40 Whitney Osuigweyová (USA) - Mari Osaková (Jap.) 6:2, 6:4 Alison Riskeová (USA) - Kaia Kanepiová (Est.) 6:2, 6:2 Taylor Townsendová (USA) - Johanna Larssonová (Švéd.) 6:1, 6:2 Yanina Wickmayerová (Belg.) - Sachia Vickeryová (USA) 3:6, 6:3, 6:1 Venus Williamsová (USA) - Dalila Jakupovičová (Slovin.) 7:5, 6:3 Julia Görgesová (Nem.-15) - Magdaléna RYBÁRIKOVÁ (SR) 6:4, 7:5 Petra Kvitová (ČR-3) - Maria Sakkariová (Gréc.) 6:1, 6:4 Kiki Bertensová (Hol.-7) - Si-jü Wang (Čína) 6:4, 6:1 Ashleigh Bartyová (Aus.-12) - Dajana Jastremská (Ukr.) 6:4, 6:1 Samantha Stosurová (Aus.) - Madison Keysová (USA-17) 6:4, 4:6, 6:4 Caroline Garciová (Fr.-19) - Viktoria Azarenková (Biel.) 6:3, 6:4 Donna Vekičová (Chor.-26) - Sara Sorribesová-Tormová (Šp.) 6:3, 6:3


Vláda nesúhlasí s odvolaním Matečnej z postu šéfky agrorezortu

Matečná podľa názoru vlády od roku 2016 vykonala množstvo konkrétnych systémových opatrení.

BRATISLAVA. Vláda nesúhlasí s návrhom skupiny poslancov Národnej rady SR na vyslovenie nedôvery podpredsedníčke vlády a ministerke pôdohospodárstva a rozvoja vidieka SR Gabriele Matečnej (nominantka SNS). Vyplýva to návrhu, ktorý v stredu schválil vládny kabinet. "Návrh skupiny poslancov na vyslovenie nedôvery Gabriele Matečnej vláda Slovenskej republiky vníma ako vytĺkanie politického kapitálu," konštatuje sa vo vládnom materiáli. Matečná podľa názoru vlády od roku 2016 vykonala množstvo konkrétnych systémových opatrení v sektoroch poľnohospodárstva, potravinárstva, ale aj lesníctva a rozvoja vidieka. Medzi najdôležitejšie patrí zvýšenie transparentnosti ministerstva a jeho rezortných organizácií, zverejňovanie informácií nad rámec zákona, ďalej novela zákona o nájme poľnohospodárskej pôdy, jej zásluhou sa posilnilo postavenie poľnohospodárov na európskej úrovni. Počas polročného predsedníctva v Rade EÚ v roku 2016 sa podarilo do pracovného programu Európskej komisie zaradiť tému boja proti nekalým obchodným praktikám a otvorenie témy dvojakej kvality potravín. V prípade navrhovateľmi prezentovaných a medializovaných problémov jednotlivých farmárov, najmä na východe Slovenska, často ide o súkromné majetkovo-právne spory a vyhrotené konflikty, ktorých riešenie nemá MPRV SR vo svojej kompetencii. Aj z tohto dôvodu sa ministerka Matečná stretla s generálnym prokurátorom a spoločne sa dohodli na riešení situácie. Agrorezort bol, je a bude plne súčinný pri poskytnutí akýchkoľvek potrebných podkladov pre potreby objasnenia jednotlivých prípadov. Jedným zo systémových opatrení je aj vznik Rady poľnohospodárskych a potravinárskych samospráv, ktorá bude tvoriť stály poradný orgán ministra.


Toyota C-HR dostala dôležité vylepšenia vrátane silnejšieho hybridu

Zmeny sa dotkli aj infotainmentu a svetiel.

TOKIO. Toyota C-HR je z kategórie áut, ktoré sa ľuďom buď páčia, alebo ich neznášajú a považujú za divné. Ak ste z druhej kategórie, Toyota má pre vás zlú správu, komu sa C-HR páči, čaká ho dobrá správa. Auto si pre modelový rok 2020 prešlo faceliftom, ktorý prichádza tri a pol roka od uvedenia mestskej štýlovky na trh. Kto čakal, že sa trochu kontroverzný dizajn zmení, nedočká sa. Na prvý pohľad si žiadnu zmenu nevšimnete, stále ide o kompaktný crossover netradičných tvarov, ktorý má klesajúcu strechu podobnú kupé. Toyota C-HR jednoducho má svojský štýl a stále sa dobre predáva. Nové sú nárazníky aj full-LED svetlá. Zatiaľ čo doteraz bolo denné svietenie oddelené od smeroviek, teraz sa zlúčilo a je umiestnené v hornej časti predných reflektorov. Podobne, aj vzadu je nová optika svetiel a nový je tiež nárazník s difúzorom. Najväčšou zmenou je rozšírenie ponuky hybridných motorov. Súčasný 1,8-litrový hybrid, ktorý má 122 koní a poznáme ho napríklad z Priusu, si prešiel zmenami. Zároveň ho po vzore Corolly doplní väčší dvojliter s výkonom 184 koní. Toyota kvôli nemu upravila aj tlmiče, ktoré by mali prispieť k ešte komfortnejšej jazde. Zmeny sa dotkli aj riadenia, aby mal vodič lepšiu odozvu. Tiež sa podarilo znížiť hluk v kabíne, aby si posádka mohla užiť pokojnú jazdu. Nemenej dôležitou zmenou pre konektivitu je nový infotainment. Ten už C-HR potrebovalo ako soľ, aby udržalo krok s dobou. Okrem lepšej grafiky bude súčasťou podpora Apple Car Play a Android Auto. Toyota C-HR sa predáva od roku 2016 a spolu s Priusom išlo o prvé modely s novou podvozkovou platformou TNGA, ktorú postupne dostávajú aj ostatné Toyoty. Modernizované C-HR by sa v predaji malo objaviť do konca tohoto roka.


Vyzývali ich, aby v Izraeli nehrali. Radiohead to nezaujíma

Petíciu proti koncertu podpísali Roger Waters aj Ken Loach.

BRATISLAVA. LONDON. Zrušte koncert, odkázal spevák Roger Waters kapele Radiohead. V novembri podpísal spolu s tisíckami ďalších petíciu, aby hudobníci v Izraeli nevystupovali, kým bude porušovať medzinárodné právo vo vzťahu k Palestínčanom. „Ak tam pôjdete, izraelská moc vás využije ako argument, že v ich krajine je všetko v poriadku,“ hovoril Waters pre magazín Pitchfork. V otvorených listoch žiadal The Chemical Brothers a teraz aj Radiohead, aby si uvedomili, čo je v tejto problematike správne a nepodporili diskrimináciu a porušovanie ľudských práv. Spevák Radiohead Thom Yorke tieto výzvy dlho ignoroval, no teraz na ne odpovedal. Potvrdil, že 19. júla v Tel Avive určite so svojou kapelou vystúpi. Watersova kampaň vraj ničomu nepomôže a len mu pripomína populizmus Theresy Mayovej a Donalda Trumpa. „Nepomáha to zjednotiť ľudí, nebuduje to spoločné porozumenie, ani nepodporuje debatu,“ vysvetlil magazínu Rolling Stone. Radiohead sa v minulosti často politicky angažovali. Hrali koncerty na podporu Tibetu, Amnesty International a proti klimatickým zmenám. Žena gitaristu kapely Jonnyho Greenwooda je okrem toho z Izraela. „Rozčuľuje nás, keď si umelci, ktorých máme radi, myslia, že sa nevieme správne morálne rozhodnúť,“ dodal Yorke.


VIDEO: Pozrite si, ako Petra Vlhová získala bronz v slalome na MS v lyžovaní 2019

1. kolo online

2. kolo online

Súhrn

Magoni (rozhovor)

Fotogaléria

VIDEO

Vlhovej medaily

Ohlasy médií

BRATISLAVA, AARE. Slovenská lyžiarka Petra Vlhová získala bronz v slalome na MS v alpskom lyžovaní 2019 vo švédskom Aare. Preteky vyhrala Američanka Mikaela Shiffrinová, zo striebra sa tešila Švédka Anna Swenn-Larssonová. Pozrite si jazdy troch najlepších a aj prvý rozhovor s Mikaelou Shiffrinovou.


City nezaváhalo a opäť je na čele ligy, Tottenham zvíťazil pri otvorení štadióna

Slovnaft Cup

Premier League

La Liga

Serie A

DFB Pokal

Ligue 1

MOL Cup

LONDÝN. Futbalisti majstrovského Manchestru City zvíťazili v stredajšom 33. kole anglickej Premier League doma nad Cardiffom City 2:0. V tabuľke sa opäť posunuli na prvé miesto a pred FC Liverpool majú náskok jeden bod. Tottenham Hotspur pokrstil v dohrávke 31. kola nový supermoderný štadión s kapacitou 62.062 divákov triumfom 2:0 nad Crystal Palace. Spurs sa presťahovali konečne z Wembley, teraz majú jeden z najväčších štadiónov v PL a najväčší klubový v Londýne. Má zaťahovací trávnik, pod ktorým je umelá tráva pre zápasy amerického futbalu či koncerty. Spurs sú v tabuľke na 3. pozícii zaručujúcej účasť v skupine Ligy majstrov 2019/2020. V ďalšej dohrávke 27. kola Chelsea Londýn na Stamford Bridge pokorila Brighton 3:0 a v tabuľke je piata, s rovnakým počtom 63 bodov ako má štvrtý Arsenal. Ten má ale o zápas menej. Manchester City - Cardiff City 2:0 (2:0) Góly: 6. De Bruyne, 44. Sane Tottenham Hotspur - Crystal Palace 2:0 (0:0) Góly: 56. Heung-Min Son, 81. Eriksen Chelsea Londýn - Brighton & Hove Albion 3:0 (1:0) Góly: 38. Giroud, 60. Hazard, 63. Loftus-Cheek


Slovenským klubom sa v Európskej lige nedarilo, neprehral iba Trenčín

Ružomberok a Slovan tesne prehrali, Trenčín vybojoval remízu.

Gól: 47. Acosta Evans. ŽK: Gál-Andrezly, P. Maslo - Haugen, rozhodoval: Kevin Clancy (Škót.), 4487 divákov. Ružomberok: Macík - P. Maslo, J. Maslo, Kružliak, Kupec (86. Gerec) - Kochan (74. Kostadinov), Takáč (62. Sapara), Qose - Daniel, Haskič, Gál-Andrezly Bergen: Leciejewski - Nouri, Wormgoor, Acosta Evans, Kristiansen - Haugen, Nilsen, Barmen (79. Orry Larsen) - Skaalevik (74. Skaanes), Orlov (87. Karadas), Sörensen Gól: 75. Kjaer. ŽK: De Kamps - Lumb, Andersen, Christjansen, Sörensen, rozhodoval: Nenad Djokič (Srb.), 3817 divákov. Slovan: Greif - Sekulič, Saláta, Rundič, Kubík - Schet (71. Šefčík), De Kamps, Savičevič, Hološko (71. Vittek) - Čavrič, Mareš Lyngby: Andersen - Brandrup, Jónasson, Sörensen, Lumb - Fosgaard (65. Kjaer), Örnskov, Christjansen, Larsen (46. Jensen) - Blume - Ojo (61. Boysen) Góly: 59. Paur - 3. Valskis, ŽK: Kleščík, Paur - Kandil, Gordana, Valskis, ČK: 80. Kandil (Bne Jehuda) po 2 žltej, rozhodoval: Martinez (Šp.), 2365 divákov. Trenčín: Chovan - R. Klooster, Kleščík, Skovajsa, Julien - El Mahdioui - Ubbink, Paur, Gong (57. Kvocera), Beridze - Mance (78. Čatakovič) Bnei Jehuda: Zubas - Kandil, Azuz, Ben Ari, Habashi, Turjman - Hozez (70. Konstantini), Gordana, Finish, Avital (63. Dufounou) - Valskis (82. Ashkenazi) BRATISLAVA. Iba jeden slovenský klub neprehral v prvých stretnutiach druhého predkola Európskej ligy 2017/2018. Futbalisti AS Trenčín vybojovali na štadióne v Myjave remízu 1:1 s izraelským klubom Bnei Jehuda Tel Aviv FC. Na domácich ihriskách neuspeli hráči MFK Ružomberok a ŠK Slovan Bratislava. Ružomberčania prehrali s nórskym SK Brann Bergen 0:1, rovnakým skóre skončil aj zápas medzi Slovanom a dánskym BK Lyngby Kodaň. Odvety sú na programe budúci týždeň. Už tento piatok sa uskutoční žreb, po ktorom sa slovenské tímy dozvedia potenciálnych súperov v treťom predkole. Ružomberok vstúpil do druhého predkola vo štvrtok ako prvý slovenský zástupca. Zverenci trénera Norberta Hrnčára majú po prehre 0:1 ťažkú východiskovú pozíciu na postup pred budúcotýždňovou odvetou, ktorá sa uskutoční 20. júla o 19:00 v Nórsku. V súboji tretieho tímu uplynulého ročníka najvyššej slovenskej súťaže s úradujúcim nórskym vicemajstrom mali v prvom polčase viac príležitostí hostia, ale Gilli Sörensen ani Kristoffer Barmen sa nepresadili. Hlavičky domácich Petra Masla i Kristiho Qoseho v závere prvého dejstva zlikvidoval poľský gólman Piotr Leciejewski. Hneď po polčase prišiel rozhodujúci moment - po rohovom kope hostí sa v 47. minúte najlepšie zorientoval Kostaričan Bismar Gilberto Acosta Evans a rozhodol. V ružomberskom drese dostal od začiatku zápasu príležitosť Bosniak Nermin Haskič (v minulosti hral aj za MŠK Žilina - pozn. red.), ďalšia letná akvizícia Tihomir Kostadinov z Macedónska sa dostal na ihrisko v 74. minúte, špílmacher Marek Sapara až po hodine hry. Ani hráči Slovana nezužitkovali výhodu domáceho prostredia. Rozhodujúci moment zápasu na Pasienkoch sa zrodil v 75. minúte - tím z Kodane predviedol rýchly protiútok a striedajúci Jeppe Kjaer zaistil hosťom lepšiu východiskovú pozíciu na postup pred budúcotýždňovou odvetou. Tá sa uskutoční 20. júla o 18:30 v dánskej metropole. Hra slovenského vicemajstra sa v úvodnom polčase musela páčiť. Zverenci trénera Ivana Vukomanoviča na trávniku dominovali, predvádzali pekné ofenzívne kombinácie a jediné, čo ich mohlo mrzieť, bola efektivita v koncovke. Slovanisti nevyužili viacero vyložených príležitostí, azda najväčšiu mal už v siedmej minúte český útočník Mareš, ktorý po centri kapitána Sekuliča volejom zblízka trafil iba do žrde. V 27. minúte potešil fanúšikov Kubík, ale jeho gól neplatil pre útočný faul Mareša. Po zmene strán sa hra vyrovnala. Hostia umne hrali na výsledok a čakali na svoju šancu. V 75. minúte podnikli výpad do rozhodenej obrany Slovana a striedajúci Jeppe Kjaer poslal loptu za bezmocného Greifa - 0:1. Najväčšie šance na postup zo slovenských klubov má momentálne Trenčín. Zverenci trénera Martina Ševelu sa pre nevyhovujúci domáci štadión tentoraz nemohli spoľahnúť na skúsenosti s umelou trávou, v prvom polčase však na ihrisku v Myjave dominovali a boli aktívnejší. Trenčania však zlyhávali vo finálnej fáze. Pribrzdil ich gól inkasovaný už v tretej minúte - po štandardnej situácii sa v šestnástke pohotovo zorientoval litovský ofenzívny univerzál Nerijus Valskis a otvoril skóre. Obraz hry sa nezmenil ani po výmene strán. Trenčania sa dočkali vyrovnania po hodine hry, center Desleyho Ubbinka akrobaticky umiestnil do siete Jakub Paur - 1:1. V 80. minúte si Izraelčan Maor Kandil pýtal pokutový kop, za simulovanie však dostal druhú žltú a aj červenú kartu. Presilovku mohol v 89. minúte zužitkovať striedajúci Hamza Čatakovič, vo veľkej príležitosti však zblízka netrafil medzi tri žrde. Norbert Hrnčár, tréner Ružomberka: "Stretnutie bolo náročné pre obe mužstvá. V ofenzíve sa nám ťažko presadzovalo do kompaktného bloku súpera. Hoci pár možnosti, či po krídelných únikoch Erika Daniela, alebo po štandardných situáciách sme mali. Súper bol silný pri štandardkách, jednu využil a preto vyhral. Bol to prvý zápas, čiže prvý polčas dvojzápasu. O týždeň sa pokúsime o malé prekvapenie, aby sme sa po zápase usmievali. Očakávali sme, že stretnutie sa bude vyvíjať takýmto spôsobom. Chýbalo mi trošku presadenie sa v ofenzívnych priestoroch. Také individuálne, v hre jedného na jedného. Súper bol v defenzíve veľmi dobre organizovaný a aj v nórskej lige dostáva málo gólov, čo nie je náhoda. Po zápase som chlapcom povedal, aby dali hlavy hore a aby verili, že druhý polčas vyhráme my a ešte sa v Európskej lige do Ružomberka vrátime." Lars Arne Nilsen, tréner Bergenu: "Bol to pre nás ťažký zápas, prvý v Európskej lige, takže sa v tejto súťaži ešte len rozohrávame. Verím, že ďalej to bude ešte lepšie. Ružomberok bol nebezpečný. Áno, takto som si predstavoval zápas. Uhrali sme veľmi dobrý výsledok." Ivan Vukomanovič, tréner Slovana: "Efektivita nám robí problémy už jedenásť mesiacov. Mrzí ma, že sme nedali góly v prvom polčase, keď sme mali šance. Tam sme mali urobiť ten rozdiel. Ale európsky futbal je o tom, kto dá gól, vyhrá. Lyngby je veľmi nepríjemné mužstvo. Máme pred sebou ešte veľa práce. Chýbal nám Soumah, ktorý môže urobiť rozdiel. Musíme sa poriadne pripraviť na odvetu." Róbert Vittek, útočník Slovana: "Samozrejme, že nás prehra mrzí. V prvom polčase sme mali tri-štyri vyložené šance, mali sme dať góly. Na inkasovaný gól sme mali dobrú reakciu, ale gól sme už nedali. Verím, že šanca tu stále je. Je to zdolateľný súper a verím, že sa nám to podarí." Martin Ševela, tréner Trenčína: "Začiatok nebol dobrý. Inkasovali sme v úvode po individuálnej nezodpovednosti. Súper bol kvalitnejší než Torpedo Kutaisi v prvom predkole. Potrebujeme však takéto ťažké zápasy, aby sme mohli napredovať. V polčasovej prestávke som musel zvýšiť hlas a prebudiť chlapcov. Potom sme mali opraty vo svojich rukách, strelili sme vyrovnávajúci gól, súper však dobre bránil a hrozil z protiútokov. Pred odvetou je všetko otvorené. Musíme v Izraeli skórovať, na to pripravíme mužstvo. Pôjdeme tam po výsledok, ktorý nám zaručí postup. Najradšej by sme hrávali v pohárovej Európe v domácom prostredí v Trenčíne; vedel by som si predstaviť aj viac fanúšikov na tribúnach, s tým však teraz nič nemôžeme spraviť." Josef Abuksis, tréner Bnei Jehuda Tel Aviv FC: "Začali sme dobre. Prvý polčas síce nebol úplne najlepší z našej strany, nevytvárali sme si šance. Je to napokon dobrý výsledok do odvety. Trenčín je dobrý tím, presvedčili sme sa o tom dnes. Toto je len polčas. Bol pre nás iba prvý súťažný zápas v sezóne, môžeme sa zlepšiť."


Z Bureša Babišom: Tvrdý boj o Duslo, slovenský klenot

Ukážka z knihy novinára Tomáša Lemešaniho: Ako ovládal nový český premiér chemické závody v Šali?

Klenot. Tak rozhodne možno označiť slovenskú chemickú firmu Duslo Šaľa. Spoločnosť je zlatým vajcom priemyslu už od čias socializmu, čo si dávno uvedomoval tiež ambiciózny finančník a žralok v chémii Andrej Babiš. Boj o Duslo nebol ľahký, bolel ho a vytvoril mu množstvo nepriateľov. Z obchodného hľadiska to však rozhodne stálo za to. Podnik je vlajkovou loďou celej chemickej divízie holdingu Agrofert a silným politickým nástrojom. Firma, ktorá sa aktuálne chváli nielen rekordnými hospodárskymi výsledkami, patrila k najväčším podnikom celého Československa. V boji o moloch si teda musel Babiš vyhrnúť rukávy. A tiež sa zašpiniť. V období 2004 - 2006 prebehlo slovenskými médiami niekoľko správ o tom, že vtedy málo známa skupina Agrofert oslovuje akcionára zamestnaneckej spoločnosti, aby jej predali svoje podiely. Za jednu akciu Dusla ponúkal holding 71 508 korún. Pre zamestnancov išlo o príjemný šok. Bez skúseností očakávali, že akcie ohodnotia podnikatelia na najviac pár tisíc korún. Odrazu si však uvedomili, že v rukách držia poklad, za ktorý si konečne doprajú automobil, či poriadnu dovolenku. Bez vedomia, akú hodnotu akcie skutočne majú, Andrejovi Babišovi hromadne predávali akcie. Nával bol tak veľký, že nestihol vyplácať peniaze a drobným akcionárom musel rozdávať len časové lístky. Sám Babiš sa v rozhovoroch chválil tým, ako sa pri výkupe stáli dlhé rady a ľudia boli z nečakaných peňazí nadšení. Agrofert zo začiatku výkupu sľuboval, že uvedenú cenu akcií zachová a odkúpi za ňu celých sto percent podniku. Okrem viac ako tisícky drobných akcionárov mali v Duslu najsilnejší vplyv hlavne manažéri. Sedemnásť z nich ovládalo väčšinu chemického podniku cez akciovú spoločnosť Prezam. Najväčší odpor proti predaju podielov do rúk nových majiteľov kládol Jozef Kollár, skúsený manažér, ktorý sa rád chválil tým, že socialistickú firmu postavil na nohy tak, že ju po páde režimu nielen zachránil, ale tiež začala zarábať. Na Babišovi videl, že sa neuspokojí s minoritným podielom v podniku a bude chcieť získať kontrolu nad výrobou celej spoločnosti, ktorá vyrábala rad surovín pre ďalšie kľúčové podniky na slovenskom a v Česku. Po tom, čo Agrofert prevzal všetky zamestnanecké akcie, však manažérom nezostalo veľa možností ako na situáciu reagovať. Kollár sa pokúšal bojovať hlavne cez tlak na politikov okolo Vladimíra Mečiara. Varoval ich pred kradmou povahou Agrofertu. Ten však útočil skrytými protiútokmi. Akcie Prezamu začala skupovať advokátska kancelária Nitschneider & Novák pre naoko neznámeho klienta Avion Gastro Invest. Ako sa však neskôr ukázalo, táto spoločnosť následne akcie hromadne odpredala Agrofertu. Túto praktiku využil Andrej Babiš opakovane pri akvizíciách, ktoré predajcovia odmietali. Keď Prezam nevedomky odovzdal väčšinu akcií Andrejovi Babišovi, zvyšok akcionárov nemal na výber. Ako prekvapená menšina, stratili v Dusle slovo. Ich osud bol plne v rukách stúpajúcej hviezdy československých finančníkov - Andreja Babiša. Dobre si to uvedomovali, a tak mu v roku 2004 po dvojročnom boji odovzdali aj zvyšok akcií. Aj za podmienok, že dostanú len polovicu hodnoty a doplatok až neskôr. Hoci časť zamestnancov a najmä pokorený Jozef Kollár nevedia prísť Andrejovi Babišovi na meno dodnes, Duslo sa stalo pre rodiaceho sa lídra sektoru nástrojom pre rast ďalších akvizícií v chémii. Stalo sa tiež významným žolíkom pre budovanie pozície významného zamestnávateľa a subjektom, s ktorým musí slovenská vláda rokovať. Bolo tomu tak aj v roku 2016, keď mesto Šaľa, niekedy tiež posmešne prezývané ako Babišovo, hostilo výjazdové rokovanie vlády. Návšteva malého mestečka, ktorá nie je obvyklá, upriamila pozornosť médií aj kabinetu Roberta Fica na to, že chemičke a jej dodávateľom chýbajú ľudia. Andrej Babiš je najväčším zamestnávateľom celého regiónu. Zamestnáva vyše dvetisíc pracovníkov, čo spolu s nadväzujúcimi pracovnými miestami tvorí viac ako tretinu všetkých zamestnancov v mestečku. K tomuto počtu je nutné pripočítať tiež pracovníkov zamestnaných na rekonštrukcii podniku. Francúzska firma Technip, ktorá je stavebným dodávateľom projektu, spoločne s Duslom počas rekonštrukcie, ktorá v podniku prebieha od roku 2015 a mala by trvať minimálne tri roky, zamestnáva ďalších 1300 zamestnancov. Duslo má medzi podnikmi zo skupiny Agrofert úplne výnimočnú pozíciu. Za úspechmi stojí tiež priazeň kabinetov Roberta Fica. V roku 2014 schválila slovenská vláda Duslu rekordnú dotáciu 58 miliónov eur. Dotácia má podobu úľav na daniach a peniaze majú byť použité na vyššie uvedený projekt rozsiahlej rekonštrukcie výrobných technológií na výrobu čpavku. Do nej pritom plánoval Agrofert investovať už v predošlých rokoch a bez dotácie. Najvyššia štátna pomoc v slovenskej histórii bola najväčšiemu výrobcovi hnojív v strednej Európe pridelená s odôvodnením, že mu vykompenzuje príliš drahý plyn. Žiadny iný priemyselný podnik však tak vysokú podporu s týmto argumentom nezískal. Kontroverzný bol aj spôsob udelenia dotácie pre podnik. Kým minister hospodárstva Tomáš Malatinský niekoľko rokov odmietal udeliť Babišovi finančnú pomoc, jeho nástupca Pavol Pavlis schválil rekordnú dotáciu po niekoľkodňovom pôsobení vo funkcii. Podozrenie z toho, že šiel rezort podniku „naruku“, vzbudzuje najmä fakt, že Pavlis pred nástupom do funkcie podnikal vo viacerých firmách priamo s Andrejom Babišom. Babiš s Pavlis sedeli v štatutárnych orgánoch firmy Port Service Bratislava, dávnejšie sa poznali ešte ako pracovníci Petrimexu. Babiš v rozhovore pre magazín Týždeň povedal, že sa s Pavlisom vídava približne raz ročne - pri spoločenských udalostiach bývalých kolegov z Petrimexu. Babiš sa pozná aj s ďalším poslancom Smer-SD Ivanom Vargom, ktorý sedel v orgánoch spoločnosti Biotika. Blízkosť ku slovenskej vláde je u budúceho českého premiéra pravdepodobná. Isté pochybnosti vzbudil samotný proces schvaľovania dotácie pre Duslo. Prebiehal potichu a nebyť upozornenia médií, o rekordnej štátnej pomoci by nemusel nikto nič vedieť. Ficova strana, v tom čase s jasnou väčšinou v parlamente, ako samovládca v tichosti schválila legislatívnu úpravu, ktorá dotáciu povolila prerokovať len na úrovni ministerstva, bez verejnej diskusie. Bez zámeru chváliť samého seba, ako autor publikácie konštatujem, že som bol prvý, kto v médiách odhalil v tichosti prebiehajúce schvaľovania rekordnej štátnej dotácie pre Duslo Šaľa. Bohužiaľ samotný profesionálny prístup, nestrannosť a vedomie nutnosti o závažnom dianí ma priviedlo do štádia, kedy sa so mnou ako redaktorom či spisovateľom odmietajú predstavitelia Duslo Šaľa o čomkoľvek baviť. „Ďakujem Vám za Váš email, za zaslané otázky a za prejavený záujem o moju osobu. Veľmi dobre si pamätám za posledných xxx rokov (vrátane Vášho pôsobenia na predchádzajúcom pracovisku) ako som Vám prichystal v mnohých prípadoch na Vaše otázky, či už priamo alebo prostredníctvom pána Hanzelku z PR Agrofertu seriózne odpovede a ako ste ju potom v pomyselnej honbe za senzáciou prekrútil, skrivil a prípadne aj úplne obrátil. Na základe mojej skúsenosti s Vami a Vašim správaním sa nehodlám nižšie uvedenými otázky zaoberať, nieto Vám na ne odpovedať. Vy by ste si mal byť vedomý čo ste písaval a ako ste písaval a hlavne asi pre koho a za akým účelom… zberáte len plody svojej vlastnej práce. Preto som sa rozhodol ako som sa rozhodol,“ odpovedal na oslovenie na vyjadrenie pre publikáciu Z Bureše Babišem generálny riaditeľ Duslo Šaľa Petr Bláha. Samotná spoločnosť dlhodobo odmieta označovať úľavu na dani za dotáciu. Firma zdôrazňuje tiež, že k štátnej dotácii pribalí vlastnú finančnú injekciu vo výške 300 miliónov eur. Tu však kritici zase pripomínajú, že investícia mala byť na programe dňa aj bez štátneho stimulu. Podnik je navyše dlhodobo ziskový a dá sa povedať zlatým vajcom impéria Andreja Babiša. Čítate ukážku z knihy novinára Tomáša Lamešaniho Z Bureša Babišom, ktorá vyšla v roku 2017. Tlačenú alebo elektronickú knihu si môžete objednať v e-shope na biztweet.eu alebo e-mailom na adrese marketing@biztweet.eu.


Nicholsonová: Fico dekádu deformoval právny štát, nebude nezaujatý

Podľa poslankyne Nicholsonovej Fico nesplnil ani zákonnú požiadavku praxe.

BRATISLAVA. Predseda Smeru a expremiér Robert Fico desať rokov deformoval právny štát, myslí si podpredsedníčka Národnej rady SR Lucia Ďuriš Nicholsonová (SaS). Ak by sa dostal na Ústavný súd SR, nerozhodoval by podľa nej nezaujato a objektívne. "Robert Fico nebude rozhodovať proti sebe a teda nebude rozhodovať za Slovensko," povedala Ďuriš Nicholsonová s tým, že posledných desať rokov tu bolo Slovensko Roberta Fica. Nicholsonová pripomenula, že všetci kandidáti okrem Fica doložili, že splnili všetky zákonom stanovené podmienky. "Nachádzam v tom znaky bohorovnosti Fica," povedala. Expremiér podľa nej sľuboval, že do troch minút odvolá ministra podozrivého z korupcie, stranu Smer financoval vlastnou hlavou a z premiérskeho kresla ho vyhnala ulica. Nicholsonová poukázala na viaceré kauzy s tým, že roky zaznievali otázky, či je morálne spôsobilý. "Nespĺňa ani len základné ústavou stanovené podmienky. Pred očami poslancov, odbornej aj laickej verejnosti sa začalo vulgárne znásilňovanie ústavy. Ficovi ako jedinému bolo umožnené, aby doložil roky praxe," uviedla s tým, že aj tak mu chýbajú mesiace praxe. "Potrebuje 12-ročnú imunitu. Pri voľbe vulgárne znásilňujete ústavu. Prečo je také dôležité, aby ústavný súd obsadili ľudia ako Fico?" adresovala koaličným poslancom. Zároveň sa pýtala, či Fico bude vedieť na ústavnom súde rozhodovať nezaujato. "Bude nad vecou, odhodí všetky osobné záležitosti a bude sa riadiť iba právom? Fico desať rokov deformoval právny štát a zákony a v konečnom dôsledku od neho chcete, aby o nich rozhodol nezaujato. Myslím, že nebude rozhodovať proti sebe a teda nebude rozhodovať za Slovensko. Lebo Slovensko bolo desať rokov krajinou Roberta Fica," vyhlásila. Podpredsedníčka parlamentu poukázala aj na problém s Ficovou 15-ročnou právnickou praxou. Podľa jej slov naďalej nespĺňa toto kritérium. "Nevie jednoznačne dokázať, že bol v právnickom povolaní činný 15 rokov. Chýba mu niekoľko mesiacov od splnenia tejto podmienky," zdôraznila. Fica sa zastal poslanec Smeru-SD Erik Tomáš. "Robert Fico splnil zákonnné podmienky, konštatoval to ústavnoprávny výbor. Mali by ste to rešpektovať," vyhlásil Tomáš. Opozície sa pýta, kde berie morálne kvality, aby o sebe tvrdila, že len ona vie vybrať správnych kandidátov. Poukázal na kauzu sasanka, teda na raňajky lídra SaS a vtedajšieho predsedu Národnej rady Richarda Sulíka s Marianom Kočnerom, kde hovorili o voľbe generálneho prokurátora. Tiež sa pýta, či môže byť podpredsedníčkou parlamentu žena, ktorej asistent si do vlastného vrecka "ulieval peniaze".


Tusk si uctil v Japonsku obete atómových bômb

Od zhodenia atómových bômb uplynulo 74 rokov.

HIROŠIMA. Predseda Európskej rady Donald Tusk navštívil v stredu japonské mestá Hirošima a Nagasaki, kde si uctil pamiatku obetí výbuchov atómových bômb spred 74 rokov. Informovala o tom agentúra DPA, podľa ktorej išlo prvú oficiálnu návštevu lídra EÚ v Hirošime, ktorú v auguste 1945, rovnako ako o pár dní nato Nagasaki, zničil výbuch americkej atómovej bomby. Tusk do Japonska pricestoval na summit skupiny G20, ktorý sa bude konať v piatok a sobotu v Osake. V Hirošime navštívil miestne múzeum mieru a stretol sa so starostom Kazumim Macuim. "Hirošima je predzvesťou konca sveta a ak na túto tragédiu zabudneme, môže sa kedykoľvek zopakovať," varoval Tusk. Ešte pred Hirošimou Tusk navštívil aj Nagasaki, kde sa stretol so starostom Tomihisom Tauem a so 78-ročným predstaviteľom skupiny obetí, ktoré výbuch z augusta 1945 prežili. Navštívil tiež tamojšie Múzeum atómovej bomby. "Z Nagasaki znejú slová varovania a prostý apel všetkým účastníkom (summitu) G20: Zobuďte sa, kým nie je prineskoro. Prevezmite zodpovednosť nielen za svoje záujmy, ale predovšetkým za mier a za bezpečný a spravodlivý svetový poriadok," napísal šéf Európskej rady na Twitteri. Dve jadrové bomby, ktoré USA v auguste 1945 zhodili na japonské mestá Hirošimu a Nagasaki, urýchlili kapituláciu Japonska a tým aj ukončenie druhej svetovej vojny. Výbuch v Hirošime zo 6. augusta zabil 140.000 ľudí, ďalších 74.000 zomrelo o tri dni neskôr pri útoku v Nagasaki.


NBS predala kaštieľ. Pozrite sa, ako vyzerá bazén či fitnes

Kaštieľ aj vilu predali

Ako vyzerá kaštieľ

Nehnuteľnosť nie je pamiatkou, predávala sa od roku 2015. Kupec za ňu zaplatil asi tri milióny eur.

MOST PRI BRATISLAVE. Kaštieľ v Studenom bol postavený v 17. storočí, poslednou veľkou rekonštrukciou prešiel v roku 1999, keď ešte patril Národnej banke Slovenka. Počas rekonštrukcie pribudli tenisové dvorce, vnútorný a vonkajší bazén alebo fitnes centrum. Odvtedy slúžil kaštieľ na rekreáciu nielen pracovníkov NBS, priestory sa dali prenajať na organizáciu svadieb, plesov či osláv. Centrálna banka neskôr kaštieľ vložila do firmy RVS, čím zvýšila svoj akcionársky podiel v spoločnosti. Firma RVS ďalej kaštieľ prevádzkovala, v roku 2015 sa rozhodla nehnuteľnosť predať. Tento týždeň sa vlastníkom nehnuteľnosti stala firma Elafina s väzbami na podnikateľa Františka Hodorovského, ktorý vlastní napríklad bratislavský hotel Holiday Inn. Kaštieľ získala za tri milióny eur v súťaži. Denník SME nafotil interiér a vybavenie zariadenie pred dvanástimi rokmi. Spoločnosť Elafina kúpila aj ďalšiu bankársku nehnuteľnosť – mestskú vilu v bratislavskom Starom Meste, ktorá je národnou kultúrnou pamiatkou.


Putin zjednodušil vydávanie ruských pasov pre ľudí v Donbase, Kyjev je rozhorčený

Šéf ukrajinskej diplomacie vyzval obyvateľov, aby neprijímali ruské pasy.

MOSKVA. Ruský prezident Vladimir Putin podpísal v stredu dekrét, ktorý uľahčí ľuďom žijúcim na separatistických územiach východnej Ukrajiny získať ruský pas. Ukrajinský minister zahraničných vecí Pavlo Klimkin následne vyzval obyvateľov východnej Ukrajiny, aby neprijímali ruské pasy. Ukrajina sa v súvislosti s dekrétom obrátila na Bezpečnostnú radu OSN. Informovala o tom agentúra Ukrinform. Stála misia Ukrajiny pri OSN sa obrátila na Bezpečnostnú radu OSN na pokyn prezidenta Petra Porošenka, informoval ukrajinský veľvyslanec pri OSN Volodymyr Jelčenko. Podľa jeho slov takéto konanie Ruska odporuje minským dohodám. Putinov dekrét, zverejnený na internetovej stránke Kremľa, je zameraný na obyvateľov samozvanej Doneckej ľudovej republiky a Luhanskej ľudovej republiky, ktoré sa v roku 2014 odtrhli od Kyjeva a riadia ich "povstalci podporovanými Moskvou", poznamenala agentúra AFP. Ďalej napísala, že ľudia žijúci "v povstaleckých republikách" budú mať právo dostať ruský pas do troch mesiacov od podania žiadosti. Tento krok je zameraný "na ochranu práv a slobôd človeka a občana a riadi sa všeobecne uznávanými zásadami a normami medzinárodného práva", uvádza sa v dekréte. Šéf ukrajinskej diplomacie Pavlo Klimkin vyzval obyvateľov Donbasu, aby neprijímali ruské pasy. "Rusko vás pripravilo o prítomnosť a teraz preniká do vašej budúcnosti," napísal Klimkin na Twitteri. Putinov dekrét nazval "pokračovaním agresie a zasahovaním do našich vnútorných záležitostí". Podpredsedníčka ukrajinského parlamentu Iryna Heraščenková uviedla, že Putin "vždy využíva momenty neistoty a prechodné obdobia, aby vrazil ďalší nôž do chrbta Ukrajiny". Dodala, že tento krok je "hrubým porušením" mierových dohôd podpísaných predstaviteľmi Ruska, Ukrajiny, Francúzska a Nemecka v Minsku v roku 2015. Cieľom dohôd bolo ukončenie konfliktu, boje však pokračujú, poznamenala AFP a pripomenula, že konflikt medzi ukrajinskou vládou a "odštiepeneckými povstalcami" sa začal po tom, čo Moskva v roku 2014 anektovala ukrajinský polostrov Krym. Vojna si vyžiadala už približne 13.000 ľudských životov. Ukrajina si v nedeľu zvolila nového prezidenta, ktorým sa stal komik Volodymyr Zelenskyj. Sľúbil, že "reštartuje" mierové rozhovory so separatistami, do ktorých sa zapoja aj Rusko a Západ.


Slovenskom prejde cez štyridsať vojenských konvojov

BRATISLAVA. Presuny konvojov spojeneckých armád cez územie Slovenska budú pokračovať v nasledujúcom týždni, 26. júna - 2. júla. Hovorkyňa Ministerstva obrany (MO ) SR Danka Capáková informovala, že by celkovo malo ísť o 41 cestných a jeden železničný transport vojenskej techniky. Po cestách sa budú presúvať s väčším počtom techniky aj príslušníci Ozbrojených síl SR. "Prevažne pôjde o východné a stredné Slovensko a presun konvoja z Centra výcviku Lešť do útvaru v Seredi," spresnila Capáková. Príslušníci spojeneckých vojsk sa budú cez územie Slovenskej republiky presúvať na rôzne výcvikové aktivity. Americkí vojaci mieria na cvičenia Saber Guardian 2017 a Tobruq Legacy 2017, po železnici sa zasa maďarskí vojaci presunú na cvičenie Training Bridge 2017 v Estónsku.


Pri náletoch neďaleko Tripolisu zahynuli traja civilisti

Haftarova samozvaná Líbyjská národná armáda začala v apríli ofenzívu.

TRIPOLIS. Životy troch civilistov si vyžiadali sobotňajšie nálety na oblasť južne od líbyjského hlavného mesta Tripolis. Informovala o tom agentúra AFP s odvolaním sa na hovorcu medzinárodne uznanej líbyjskej vlády, ktorá z útoku obvinila sily vedené poľným maršálom Chalífom Haftarom. "Cieľom niekoľkých leteckých útokov boli rôzne pozície v oblasti, ktorá leží 25 kilometrov od Tripolisu, pričom zahynuli traja civilisti, ktorí sa nachádzali vo vozidle," uviedol pre AFP hovorca Vlády národnej jednoty (GNA). Dodal, že nálety zasiahli aj jeden dom v zmienenej oblasti. Haftarova samozvaná Líbyjská národná armáda začala v apríli ofenzívu s cieľom dobyť Tripolis od jednotiek medzinárodne uznanej líbyjskej vlády národnej jednoty, ktorá tam má hlavné sídlo. Tripolis je však podľa mienky Haftarových síl v rukách "teroristov". Líbya sa zmieta v chaose, keďže o moc súperia viaceré milície. Rozvrat krajiny nastal po povstaní s podporou NATO, ktoré v roku 2011 vyústilo do zavraždenia dlhoročného líbyjského diktátora Muammara Kaddáfího. Haftar je vyslúžený vojenský generál, ktorý sa zúčastnil na zmienenej revolte, ale v máji 2014 začal uskutočňovať útoky so zámerom "očistiť krajinu od islamistov". Vládu národnej jednoty, proti ktorej Haftar bojuje, vedie Fájiz Sarrádž. Konflikt si od začiatku apríla vyžiadal najmenej 1093 mŕvych, 5752 zranených a približne 120-tisíc vysídlených, uvádza Svetová zdravotnícka organizácia (WHO).


Vo veku 83 rokov zomrel básnik, prozaik a kultúrny publicista Igor Gallo

Gallo bol členom Spolku slovenských spisovateľov.

BRATISLAVA. Vo veku 83 rokov po dlhej a ťažkej chorobe zomrel básnik, prozaik, kultúrny publicista a člen Spolku slovenských spisovateľov Igor Gallo. TASR to potvrdila rodina zosnulého. Igor Gallo sa narodil v Brusne v roku 1936. Debutoval v roku 1963 básnickou zbierkou Tvárou k príchodu. Vydal tiež zbierky Spaľovanie, Prinavrátený čas, Človek medzi ľuďmi, Pastorále, Putovanie v kruhu či Stred zeme. Próze sa venoval v dielach Bosé cesty, Láska padá do Hrona a Holuby nesú smrť. Bol dlhoročným redaktorom Kultúrneho života a tiež vedúcim redaktorom kultúry v denníku Ľud.


Zodpovedné firmy i férový hráč. Toto sú príbehy víťazov

Počas galavečera Via Bona Slovakia sa predstavili firmy, ktoré dobrovoľne a nad rámec toho, čo im prikazuje zákon, pomáhajú.

Slovensko pozná ďalšie firmy, ktoré do svojho podnikania vnášajú zodpovednosť a férovosť. Aj tento rok totiž Nadácia Pontis udelila ocenenie Via Bona Slovakia 2018 za zodpovedné podnikanie. Počas galavečera Via Bona Slovakia sa predstavili firmy, ktoré dobrovoľne a nad rámec toho, čo im prikazuje zákon, pomáhajú svojmu okoliu, zamestnancom či podnikateľskému prostrediu, v ktorom pôsobia. Tie najinšpiratívnejšie príklady zodpovedného podnikania vyberali nezávislé poroty zložené zo zástupcov biznisu, štátnej sprá¬vy, médií, mimovládneho sektora a vzdelávacích inštitúcií, na základe nominácií firiem a osobných prezentácií v dvoch kolách.Výsledky vyhlásila Nadácia Pontis počas slávnostného galavečera v bratislavskej Starej tržnici, ktorého sa zúčastnil aj slovenský prezident Andrej Kiska a víťazka prezidentských volieb Zuzana Čaputová. Galavečer sa niesol v znamení spájania a spolupráce


Rokovanie o Galkovi poslanci odložili, z výboru odmieta odstúpiť

Koalícia Galka žiada, aby sa do marca vzdal funkcie šéfa Osobitného kontrolného výboru činnosti NBÚ.

BRATISLAVA. O údajnom zneužívaní vojenského obranného spravodajstva v prospech strany Sloboda a Solidarita v období pôsobenia Ľubomíra Galka vo funkcii ministra obrany dnes poslanci rokovať nebudú. S návrhom preložiť tento bod programu na nasledujúcu schôdzu NR SR prišiel do pléna poslanec NR SR Peter Šuca (Smer) v mene trojice koaličných strán. Témou sa budú poslanci zaoberať hneď na začiatku marcovej schôdze. Dôvodom preloženia sú medializované informácie o vážnom ochorení Ľubomíra Galka. Ako dôvod Šuca uviedol, že koaličné strany nepovažujú za vhodné sa témou za súčasných okolností zaoberať. Galka však žiadajú, aby sa do marcovej schôdze vzdal funkcie predsedu Osobitného kontrolného výboru NR SR na kontrolu činnosti NBÚ. "Ak tak neurobí, vládni poslanci sa nebudú na výbore zúčastňovať," povedal Šuca. „Parlament sa má dnes zaoberať vážnymi podozreniami smerujúcimi ku Galkovi v známej kauze nelegálneho odpočúvania novinárov, zamestnancov rezortu obrany či obyčajných ľudí. Sám tento prípad vnímam citlivo, lebo jednou z obetí odpočúvaní vojenskou tajnou službou pod vedením vtedajšieho ministra Galka v roku 2011 som mal byť aj ja ako hovorca opozičnej strany Smer,“ uviedol pre agentúru SITA poslanec Erik Tomáš (Smer). Návrh presunúť tento bod programu podporilo 66 poslancov. "Pán Galko to má v rukách. Ak odstúpi z výboru, ten bod ani nemusí byť. Kým bude predsedom výboru, poslanci vládnej koalície naň nepôjdu a výbor bude nefunkčný," uviedol podpredseda parlamentu a predseda Mosta-Híd Béla Bugár. Predseda poslaneckého klubu SNS Tibor Bernaťák potvrdil, že budú trvať na Galkovom odchode. Tvrdí, že koalícia ale ešte nevie, či Galka odvolá, ak sám neodstúpi. Nazdáva sa, že na základe medializovaných informácií by Galko nemal šéfovať výboru. Bugár pripomenul, že podľa medializovaných informácií sa malo VOS za Galkových čias zneužívať v prospech SaS. Uviedol, že u odpočúvaných sa mal zisťovať názor na SaS. "To je v obžalobe a to je katastrofa," povedal Bugár. Ľubomír Galko žiadal, aby sa o bode rokovalo tak, ako pôvodne poslanci navrhovali. "Neriešte môj zdravotný stav, o mňa sa starajú lekári a starajú sa dobre a majú moju dôveru. Ja som pripravený sa obhajovať a zodpovedať všetky otázky," povedal v pléne. Po hlasovaní dodal, že rozhodnutie rešpektuje, avšak chcel k téme vystúpiť mimo bežného rokovania. Poslanci mu to neumožnili. V súvislosti s presunutím diskusie ešte vyhlásil, že koalícia tak ukázala, ako veľmi to je pre ňu dôležitá téma. "V jeden deň to zvolajú, na druhý deň to neplatí. Čo o mesiac už to bude všetko v poriadku? Oni neriešia veci, ktoré sú podstatné pre Slovensko, ale len veci, či môžu politickému súperovi ublížiť. A keď zistia, že by sa to mohlo otočiť proti nim, potom sa stiahnu," povedal Galko. Z funkcie predsedu Osobitného kontrolného výboru NR SR na kontrolu činnosti NBÚ odstúpiť odmietol. "Tá výzva je smiešna. Neprichádza to do úvahy. Svoju robotu si plním poctivo," uviedol Galko. Zároveň uviedol, že za súčasného zdravotného stavu je funkcia predsedu výboru na konci jeho hodnotového rebríčka. Plénum pokračovalo v rokovaní o poslaneckých návrhoch zákonov. Hlasovať o nich budú až vo štvrtok dopoludnia. Občania SR by mali získať možnosť voliť poslancov Európskeho parlamentu (EP) aj poštou. V novele zákona o podmienkach výkonu volebného práva to navrhujú opoziční poslanci Martin Klus a Milan Laurenčík (obaja SaS). O právnej norme plénum diskutovalo v závere desiateho rokovacieho dňa 26. schôdze NR SR. "Cieľom návrhu zákona je umožniť v rámci volieb do Európskeho parlamentu voľbu poštou," uviedli poslanci. Takto by mohli voliť podľa nich aj Slováci žijúci v zahraničí. V súčasnosti voľba poštou možná nie je. "Umožnenie voľby poštou podčiarkne prierezový celoeurópsky, resp. globálny charakter týchto volieb," vysvetlili.


Pittsburgh zdolal Edmonton a je na ôsmom mieste tabuľky

NEW YORK. Hokejisti Pittsburghu Penguins zvíťazili nad hráčmi Edmontonu Oilers 3:1 v stredajšom stretnutí zámorskej NHL. V súboji tímov dvoch najväčších ligových superhviezd Sidneyho Crosbyho (Pittsburgh) a Connora McDavida (Edmonton) uspeli šiestykrát po sebe hráči Penguins. Obaja kapitáni si v dueli pripísali jednu asistenciu. "Vždy je to náročná výzva. Connor McDavid sa naozaj ťažko bráni. Častokrát môžete byť pozične na správnom mieste, ale akonáhle zapojí svoju rýchlosť, máte problém," uviedol Crosby pre oficiálny ligový web. Úspešnými strelcami Pinguins boli Bryan Rust, Teddy Blueger a Jared McCann. Brankár Matt Murray si pripísal 38 úspešných zákrokov. V predchádzajúcom meraní síl proti Philadelphii (4:1) ich mal dokonca 50. "Myslím si, že sme bránili naozaj dobre. Hráči v poli majú na brankárovom úspechu veľký podiel," povedal tréner "Pens" Mike Sullivan. Jediný gól Oilers strelil nemecký útočník Leon Draisaitl. Brankár Mikko Koskinen zneškodnil 31 striel domácich. "Mali sme viac využiť naše šance. Vytvorili sme si ich dosť na to, aby sme zvíťazili. Ale nevedeli sme dostať puk do bránky," pomenoval príčinu neúspechu Draisaitl. Oilers nastúpili bez slovenského obrancu Andreja Sekeru. Skúsený bek v stredu absolvoval stretnutie za rezervný tím Edmontonu v nižšej AHL, prispel asistenciou k triumfu Bakersfieldu nad Stocktonom 4:1. Bol to tretí zápas bojnického rodáka na "kondičnom pobyte" v American Hockey League, získal prvý kanadský bod. Tridsaťdvaročný Sekera si ešte počas augustovej letnej prípravy roztrhol achillovku a pre vážne zranenie musel pauzovať takmer šesť mesiacov. Čoskoro by sa však mohol vrátiť na súpisku prvého tímu Oilers a nastúpiť na prvý zápas NHL v aktuálnej sezóne. Edmonton hrá najbližšie v piatok proti Caroline, v sobotu sa predstaví na ľade New Yorku Islanders. NHL 2018/2019 - základná časť: Góly: 23. Rust (Cullen, Dumoulin), 27. Blueger (Letang, Crosby), 59. McCann - 5. Draisaitl (McDavid, Klefbom) Gól: 7. Silfverberg


Lieky bude dizajnovať robot, urobí z ľudí lepších chemikov

Systém od vedcov z Harvardovej univerzity dokáže nájsť správne molekuly na základe hlbokého učenia.

BRATISLAVA. Kedysi to bola len práca farmaceutov, lieky miešali a vytvárali sami. V dnešnej dobe už výskum vhodného zloženia lieku prebieha inak. Chemici napíšu pravidlá pre vhodných kandidátov na jednotlivé molekuly, cez ktoré sa prehrabáva softvér a dlhými simuláciami hľadá užitočné štruktúry. Ak by sme do procesu zapojili umelú inteligenciu, zrýchlil by sa. Alán Aspuru-Guzik vytvoril systém, ktorý dokáže z dvoch liekov vybrať potrebné vlastnosti a skombinovať ich do jednej. Zloženie lieku si vie vymyslieť takmer bez ľudskej pomoci a zdĺhavých simulácií. „Vie skúmať viac intuitívne ako chemik, za pomoci vedomostí z chémie, ktoré sa naučil,“ hovorí Aspuru-Guzik pre web MIT Technology Review. „Ak by mali ľudia tento systém ako pomocníka, boli by lepší chemici.“ Umelá inteligencia s hlbokým učením sa využíva v mnohých oblastiach, v prírodných vedách však nie až tak často. Nový systém dizajnu liekov začína s veľkým objemom dát o zložení dostupných liekov. Na základe toho, čo sa naučil vie nájsť molekuly, ktoré skombinujú pozitívne vlastnosti dvoch liekov. Výsledný liek je potom napríklad nielen dobre rozpustný, ale sa aj ľahšie syntetizuje. Systém však ešte nie je určený na komerčné použitie. Jeho chemické znalosti nie sú dokonalé, a štruktúry, ktoré vymýšľa sú občas nezmyselné. Má sa preto ešte čo učiť.


Chcete pomenovať hviezdu a planétu? Spustili vesmírnu súťaž pre Slovákov

BRATISLAVA. Na nočnej oblohe ho vidno malým ďalekohľadom aj zo Slovenska. Hviezdny systém, ktorý je od Zeme vzdialený 990 svetelných rokov, má zatiaľ iba dočasné pomenovanie HAT-P-5. Oficiálny názov jeho hviezde a exoplanéte bude môcť vybrať hociktorý Slovák či Slovenka. Stane sa tak pri príležitosti stého výročia Medzinárodnej astronomickej únie. V rámci celosvetového projektu IAU100 NameExoWorlds (prekl. Pomenuj exo svety) dostane podobnú šancu viac ako sedemdesiat krajín sveta. Do súťaže o pomenovanie slovenskej exoplanéty a hviezdy sa môžete zapojiť do augusta 2019 na stránkach Astronomického ústavu Slovenskej akadémie vied. Návrhy sa musia držať oficiálnych pravidiel pre výber mien vesmírnych objektov. Hviezdy a ich planéty pre jednotlivé krajiny vyberala samotná Medzinárodná astronomická únia (IAU). Pre Slovensko vybrali hviezdu HAT-P-5 a jej zatiaľ jedinú známu planétu HAT-P-5b. Hviezda je trochu väčšia ako naše Slnko a je tiež o niečo hmotnejšia a teplejšia o zhruba 200 kelvinov. Objav planéty, ktorá hviezdu obieha, oznámili v októbri 2007 vo vedeckom časopise Atrophysical Journal Letters. Ani zďaleka sa nepodobá na Zem. Planéta patrí do kategórie horúcich Jupiterov. Ide o planéty, ktorých hmotnosť je blízka alebo vyššia ako hmotnosť Jupitera. No svoju hviezdu obiehajú omnoho bližšie ako Merkúr Slnko. Práve preto nie je "slovenská" exoplanéta pre vedcov zaujímavá z pohľadu možnej existencie života, ako ho poznáme. Teplota tejto plynnej planéty môže dosahovať viac ako 1100 stupňov Celzia. Svoju materskú hviezdu obehne raz za 2,8 dňa. Pomenúvanie vesmírnych telies a útvarov na nich má väčšinou na starosti práve Medzinárodná astronomická únia, ktorá bude storočnicu oslavovať 28. júla. Vesmírne názvy sa musia vždy držať zaužívaných pravidiel, napríklad Pluto a jeho mesiace sa spájajú s rímskou ríšou mŕtvych. Konkrétne pravidlá súťaže nájdete na stránkach organizátora. Slováci budú vyberať dve mená - jedno pre hviezdu a jedno pre exoplanétu. Vyplniť ich môžu v registračnom formulári na stránkach Astro.sk. Oba názvy by mali mať spoločnú tému, ktorá má byť tiež súčasťou súťažného návrhu. Téma sa použije pri pomenovaní ďalších exoplanét, ktoré môžu vedci pri hviezde objaviť. Organizátori slovenskej časti súťaže uvítajú, ak sa bude názov spájať so Slovenskom. Môže sa tiež týkať súhvezdia Lýry, v ktorom sa hviezdny systém nachádza. Mená môžu byť aj názvy vecí, mená ľudí či významných miest. Celonárodná súťaž bude prebiehať v dvoch kolách. Prvé kolo prebieha od júna do augusta 2019 a môže sa do neho zapojiť hocikto z celého Slovenska. Organizátori potom vyberú desať až dvadsať pomenovaní, ktoré postúpia do hlasovania od septembra do októbra 2019. Súťažný návrh vyberie široká verejnosť. Z nášho územia je hviezda, ktorej vyberú meno Slováci, viditeľná počas celého leta. Na jej pozorovanie budete potrebovať ďalekohľad a dostatočne tmavú oblohu. Od apríla je pozorovateľná celú noc. Najskôr sa zjavuje na východe, neskôr nad juhom. Od septembra ju bude vidieť najmä v prvej polke noci. Približnú polohu hviezdy na oblohe nájdete ľahko. Premieta sa totiž do súhvezdia Lýra, v ktorom je aj najjasnejšia hviezda severnej hviezdnej oblohy Vega, podľa ktorej sa môžete orientovať. Presnú polohu hviezdy HAT-P-5 si môžete skontrolovať na stránkach Stellarium. DOI: 10.1086/525022


Reakcie osobností: Kuzminová si zaslúži rešpekt, je príkladom pre všetkých

Online prenos

Koniec kariéry

Reakcie osobností

Pozrite si ako zareagovali osobnosti na koniec kariéry Anastasie Kuzminovej.

BRATISLAVA. Reakcie slovenských športových osobností na koniec kariéry slovenskej biatlonistky Anastasie Kuzminovej v individuálnych súťažiach: /bývalý slovenský hokejový reprezentant, držiteľ kompletnej medailovej zbierky z MS (1 - 1 - 1)/ "Gratulujem Nasti ku skvelej kariére. Pre túto krajinu spravila veľmi veľa a dosiahla v podstate všetko, čo mohla. Je vynikajúci človek aj športovec a je príkladom pre všetkých." /bývalý slovenský futbalový reprezentant, splnomocnenec vlády SR pre mládež a šport/ "Nasťa má za sebou ukážkovú kariéru. Môžme jej byť vďační za príkladnú reprezentáciu. Dosiahla veľa a bol by som rád, ak by si to ešte rozmyslela. Rodina je rodina, ale aj z jej reakcií je vidieť, aký má vzťah k biatlonu. Kompetentní by sa mali pokúsiť ju ešte prehovoriť." /bronzová medailistka z OH 2012 v Londýne, členka Medzinárodného olympijského výboru/ Nasťa bola, a stále je, inšpiráciou pre nás všetkých. Má za sebou úspešnú kariéru a ja jej gratulujem, ako strelkyňa špeciálne k sobotnej čistej streľbe. Ona, Vlhová i Sagan robia Slovensku krásnu reklamu, ale netreba zaspať na vavrínoch a podporovať mladé talenty, aby mali súčasní reprezentanti svojich nástupcov." /slovenský chodec, olympijský víťaz a majster sveta/ "Nasťa je fenomenálna, jedna z najlepších v histórii biatlonu. Patrí jej vďaka za všetky emócie, ktoré nám priniesla. Myslím si, že odisť takto na vrchole je niečo, o čom sníva každý športovec. Veľmi som jej prial, aby jej vyšlo všetko, čo ju motivovalo po olympiáde a len potvrdila, že je fenomén svetového aj slovenského športu." /bývalý slovenský hokejista, držiteľ strieborných medailí zo ZOH 1968 a z MS 1965, 1966 a 1968 a bronzových medailí zo ZOH 1964 a z MS 1959, 1964 a 1969/ "Nasťa sa rozlúčila vo veľkom štýle. Išla chorá na MS a uspela. Ja si myslím, že sa rozhodla správne. Dosiahla veľmi veľa, jej výkon hodnotím veľmi vysoko. Je vzácny typ, ktorý sa len tak nevidí. Podľa mňa by ju nemali prehovárať na pokračovanie, ale svoje skúsenosti by mala zúročiť ako trénerka. Chcel by som jej popriať, aby sa jej v ďalšom živote darilo a bol by som rád, ak by zostala v slovenskom biatlone. Je žena, ktorá si zaslúži rešpekt a vďaku, pretože je úžasná dáma."


Tureckí vojaci obsadili v sýrskom Afríne ďalšie dediny

Turecko od začiatku ofenzívy v Afríne obsadili 167 lokalít.

ANKARA. Turecké ozbrojené sily a spojenecká Slobodná sýrska armáda (FSA) "oslobodili" v sobotu v enkláve Afrín na severozápade Sýrie ďalšie tri dediny, ktoré boli pod kontrolou "teroristov", informovala agentúra Anadolu. Podľa nej boli dediny vyčistené od "teroristov" z kurdských skupín Strana kurdských pracujúcich (PKK) a Oddiely ľudovej sebaobrany (YPG) v rámci operácie Olivová ratolesť, ktorú spustilo Turecko v januári. Odvtedy turecká armáda a FSA oslobodili 167 lokalít - mestá, dediny, strategické oblasti. Obsadili aj jednu základňu PKK a YPG. Turecký prezident Recep Tayyip Erdogan v piatok povedal, že centrum mesta Afrín armáda už obkľúčila a je pripravená do neho vstúpiť, dodala Anadolu. Turecké ozbrojené sily a FSA začali ofenzívu proti Kurdom v enkláve Afrín 20. januára. Ankara ňou otvorila nový front v sedem rokov zúriacej sýrskej občianskej vojne. Tvrdí, že chce vyčistiť enklávu Afrín od teroristov z PKK, YPG a organizácie Islamský štát (IS). Afrín kontrolujú kurdské milície YPG, ktoré sú však zároveň spojencami USA v boji proti IS. Ankara označuje YPG za teroristickú organizáciu napojenú na PKK, ktorá je v Turecku, kde bojuje za väčšiu autonómiu, zakázaná. Generálny štáb tureckej armády tvrdí, že cieľom operácie je nastoliť bezpečnosť a stabilitu pozdĺž hraníc Turecka a "chrániť Sýrčanov pred útlakom a krutosťou teroristov". Zároveň konštatoval, že operácia sa uskutočňuje v rámci "práv Turecka založených na medzinárodnom práve a na rezolúciách Bezpečnostnej rady OSN, ako aj v rámci práva Turecka na sebaobranu podľa Charty OSN, rešpektujúc územnú celistvosť Sýrie". Terčom operácie sú podľa generálneho štátu len "teroristi" a armáda v "maximálnej miere" dbá na to, aby nedošlo k ujmám na strane civilného obyvateľstva.


Pod Hapalom nehral ani minútu a zrazu bude kapitánom

Futbalová reprezentácia má proti Jordánsku netradičného kapitána.

BRATISLAVA. Z posledných troch tlačových konferencií trénera futbalistov Pavla Hapala bolo cítiť, že ho mrzí, že jednému z hráčov ešte nedal šancu. Vo všetkých troch prípadoch vždy spomenul a zvlášť vytiahol jeho meno, akoby chcel naznačiť, že figuruje v jeho plánoch. „V strede poľa máme pretlak hráčov, preto sa dosiaľ pod mojím vedením nemohol predviesť Patrik Hrošovský, podľa mňa najlepší hráč Plzne v tejto sezóne. Takže teraz je tu možnosť mu tú príležitosť dať,“ vravel Hapal. V prípravnom zápase proti Jordánsku vybehne Hrošovský na ihrisku ako kapitán národného tímu. Je to paradox, pretože predtým pod vedením Hapala neodohral v štyroch zápasoch ani minútu. „Je to pre mňa veľká česť,“ vravel Hrošovský preňho typicky skromne. Dvadsaťsedemročný Hrošovský patril v minulej sezóne medzi najlepších hráčov českej ligy. A na jeseň minulého roka ukázal, že sa nestratí ani medzi svetovou elitou. Práve Hrošovský bol najlepším hráčom Plzne v Lige majstrov v konfrontácii s Realom Madrid. „Mali sme jedného či dvoch hráčov, ktorí sa kvalite súpera priblížili,“ priznal tréner Plzne Pavel Vrba. V jednom prípade narážal práve na Hrošovského. V prvom zápase ako jediný skóroval a bol najlepším hráčom Plzne. To isté platilo aj v druhom zápase. Hrošovský si veril a ako jeden z mála hráčov Plzne zvládol aj zložité situácie. „Ak keď so mnou možno veľa ľudí súhlasiť nebude, trúfnem si povedať, že keby hral trebárs na pozícii Casemira v Reale Madrid, tak by nebol oveľa horší ako on,“ vyhlásil v štúdiu Orange Sport legendárny hráč Plzne Pavel Horváth. „Hrošovský je stopercentne zaujímavý pre skautov, ktorí na tomto zápase boli,“ dodal Horváth. „Je veľmi pracovitý. Pridáva si pred tréningom aj po ňom,“ opisoval ho Horváth. V Česku ho označujú za mozog tímu a tiež má povesť neúnavného hráča. Často nabehá v zápase najviac kilometrov. „Dvanásť kilometrov je základná méta. Na pohybe to mám založené. Už otec mi v detstve vštepoval - ak ti chýba kvalita a nedarí sa ti, musíš to odbehať," približoval Hrošovský. Pre Plzeň je jedným z kľúčových hráčov, ale v národnom tíme Slovenska sa hľadá. Nemá miesto v základnej zostave. Akoby sa tam necítil vo svojej koži. V klube pôsobí oveľa sebavedomejšie. Hrošovský si zahral aj na majstrovstvách Európy pred troma rokmi, ale tam mu nevyšiel úvodný zápas proti Walesu. A odvtedy toho v základnej zostave Slovenska veľa nenahral. Mal smolu, že sa na jeho poste v reprezentácii vyšvihol Stanislav Lobotka. Stredopoliar Celty Vigo je podobný typ a navyše sa presadil v španielskej lige. Druhý defenzívny stredopoliar Juraj Kucka je vyšší a fyzicky silnejší a navyše podáva skvelé výkony v talianskej lige. V takejto konkurencii to nemá Hrošovský jednoduché. „Potrpím si naňho, pretože je to futbalista, ktorý má niečo, čo nemajú ostatní. Preto je ako drahokam. V hlave to má veľmi dobre usporiadané. Pre mňa je typ futbalistu ako on oveľa bližší ako tvrdý obranca či krídelný útočník," poznamenal Horváth. Hrošovský je už niekoľko prestupových období spájaný s prestupom do lepšej ligy. Spomínali sa kluby z Premier league či zo Serie A. Najnovšie je v hre belgický majster KRC Genk. „Nejaké rokovania prebehli, ale zďaleka to nie je tak, že som jednou nohou v Belgicku. Stále som hráčom Plzne," uviedol Hrošovský, ktorý v minulom ligovom ročníku na ihrisku nechýbal ani minútu. Hrošovský má cenu približne päť miliónov eur.


Poľsko ťažbou v pralese porušovalo európske právo

Pre rozširovanie lykožrúta poľská vláda ešte v roku 2016 schválila strojnásobenie ťažby dreva v oblasti Bielovežského pralesa.

BRUSEL. Generálny advokát Súdneho dvora EÚ Yves Bot v utorok upozornil, že rozhodnutia o obhospodarovaní lesov týkajúce sa lokality Natura 2000 Puszcza Bialowieska, ktoré prijalo Poľsko, porušujú právo Únie. Výrub v Bielovežskom pralese musí podľa jeho slov nevyhnutne viesť k poškodzovaniu miest, kde sa rozmnožujú chránené druhy. Európska komisia v roku 2007 v súlade so smernicou o biotopoch schválila označenie lokality Puszcza Bialowieska, ktorá patrí do sústavy chránených území Európskej únie Natura 2000, za "lokalitu európskeho významu". Zahŕňa tri hlavné lesné oblasti - Bialowieža, Browsk a Hajnówka. Táto lokalita predstavuje tiež "osobitne chránené územie" vtáctva, označené v súlade so smernicou o vtáctve. Komisia upozornila, že lokalita patrí zároveň medzi najlepšie zachované prirodzené lesy v Európe a charakterizuje ju veľké množstvo starých stromov, najmä storočných, a veľké množstvo odumretého dreva. Z dôvodu rozširovania sa lykožrúta smrekového poľský minister životného prostredia v roku 2016 schválil na obdobie rokov 2012-21 takmer strojnásobenie ťažby dreva v oblasti Bielovežského pralesa, ako aj činnosti aktívneho obhospodarovania lesov, ako sú sanitárne rezy, zalesňovanie a omladzujúce rezy v oblastiach, v ktorých boli dovtedy takéto zásahy vylúčené. V roku 2017 vláda odobrila odstraňovanie suchých stromov a stromov napadnutých lykožrútom smrekovým v troch uvedených lesných oblastiach na území s rozlohou približne 34.000 hektárov, pričom lokalita Natura 2000 sa rozkladá na 63.147 hektároch. Komisia 20. júla 2017 podala žalobu na Poľsko, podľa ktorej si táto členská krajina nesplnila povinnosti, ktoré jej vyplývajú zo smerníc o biotopoch a vtáctve. Generálny advokát Yves Bot v utorňajšom rozhodnutí Súdnemu dvoru EÚ navrhol, aby rozhodol, že Poľsko nesplnilo svoje povinnosti vyplývajúce z týchto smerníc. Poukázal na to, že Poľsko nevykonalo opatrenia nevyhnutné na ochranu lokality Puszcza Bialowieska, patriacej do Natury 2000. Súdny dvor nie je viazaný návrhmi generálneho advokáta. Politická frakcia Zelení/EFA v Európskom parlamente, ktorá pozorne sleduje súdny spor eurokomisie s Poľskom, vo svojom utorňajšom stanovisku uviedla, že poľská vláda "chce obetovať storočné stromy na krátkodobý zisk". "Je dobré, že generálny advokát objasnil, že ťažba nemôže pokračovať. Musíme chrániť Poľsko a zelené pľúca Európy a podporiť mnohých ochrancov prírody a vedcov, ktorí protestovali proti odlesňovaniu na tomto jedinečnom mieste svetového dedičstva," uvádza sa v stanovisku tejto politickej skupiny. Spolupredseda Zelených/EFA Philippe Lamberts upozornil, že poľská vláda aktivitami v Bielovežskom pralese spochybnila svoju podporu právnemu štátu.


Kamenár: Vo Francúzsku to bolo peklo, iba som behal v parku

Dnes gólman Slasku Vroclav nerád spomína na pôsobenie v FC Nantes.

VROCLAV. Slovenský futbalový brankár Ľuboš Kamenár zažil už počas kariéry kadečo, no najhoršie spomienky má na pôsobenie vo francúzskom FC Nantes. Do klubu prestúpil v roku 2009 z Artmedie Petržalka, podpísal päťročný kontrakt. V drese osemnásobného francúzskeho majstra odchytal tridsaťšesť stretnutí, väčšinu času strávil na hosťovaniach - postupne v Sivasspore, Sparte Praha, Spartaku Trnava a Celticu Glasgow. "Vo Francúzsku som si prešiel peklom," priznal pre Przeglad Sportowy dvadsaťdeväťročný gólman Slasku Vroclav. "Dva mesiace som bol bez kontaktu s loptu, iba som behal v parku. Bola to tréningová katastrofa. Vtedy som sa akurát vrátil z hosťovania v Celticu do Nantes a syn pána Kitu, majiteľa klubu, mi povedal: 'Musíš poriadne trénovať, preto budeš behať.' Chcel som ukončiť plynúci kontrakt, ale ešte som mal v tej chvíli rok a pol platný kontrakt a klub preto chcel odo mňa obrovské peniaze."


Najvýznamnejším finančným centrom je New York, zosadil Londýn

LONDÝN. Brexit pomáha New Yorku, ktorý sa stal najvýznamnejším finančným centrom a predbehol Londýn. Ukázal to prieskum poradenskej spoločnosti Duff & Phelps medzi šéfmi finančných firiem. Duff & Phelps v rámci svojej každoročnej ankety oslovila 180 šéfov firiem pôsobiacich v oblasti správy majetku, private equity, hedžových fondov či bankovníctva. Na otázku, kde je najvýznamnejšie finančné centrum, viac než polovica respondentov odpovedala, že je to New York, teda o 10 % viac než vlani. Len 36 % opýtaných dali na prvé miesto Londýn, čo je o 17 % menej ako v roku 2018. "Brexit vlani vrhol tieň neistoty na ekonomiku Veľkej Británie, čo teraz eskalovalo do skutočnej krízy," uviedla Duff & Phelps. Firma dodala, že v budúcnosti sa zrejme bude zvyšovať globálny rozptyl vplyvu, keď až 12 % respondentov predpokladá, že o 5 rokov bude najvýznamnejším finančným centrom Hongkong. Tento rok si v porovnaní s vlaňajškom polepšili aj Dublin, Frankfurt nad Mohanom a Luxemburg, keďže finančné odvetvie Európskej únie (EÚ) hľadá nové centrum.


Zisk bankového sektora ku koncu vlaňajška stúpol

BRATISLAVA. Bankový sektor dosiahol ku koncu vlaňajška zisk 640 miliónov eur. Medziročne vzrástol o 4,7 percenta. Vyplýva to z predbežných výsledkov zverejnených Národnou bankou Slovenska (NBS). Pozitívny vplyv na ziskovosť sektora podľa Slovenskej bankovej asociácie (SBA) mali čisté úrokové výnosy, ktoré medziročne vzrástli o 3,7 percenta. "K vyšším prevádzkovým príjmom prispeli aj čisté výnosy z poplatkov a provízií, ktoré medziročne stúpli o 11,9 percenta a narástli aj vďaka predajom poistných produktov a produktov z kolektívneho investovania," vyčíslila SBA. Samotné výnosy z poplatkov, ktoré uhrádzajú klienti z úverových operácií a platobného styku, však klesli o 21,7 percenta. "Tretia najvýznamnejšia zložka prevádzkového výnosu, teda čisté výnosy z finančných operácií klesli o 71 percenta," doplnila asociácia. Prevádzkový zisk sektora pred tvorbou opravných položiek si pohoršil o takmer 25 miliónov eur a dosiahol úroveň 964 miliónov eur. Medziročne stúpol aj stav úverov o 8,6 percenta, rástli najmä úvery pre obyvateľstvo, a to o 11 percent. "Aj v roku 2018 bol pozorovaný zvýšený záujem o nové úvery na bývanie. V decembri 2018 však došlo k medziročnému poklesu o 11,6 percenta," vyčíslila SBA s tým, že úrokové sadzby týchto úverov klesli na historické minimum 1,453 percenta.


Obchod medzi Českom a Nemeckom smeruje k ďalšiemu rekordu

Prvýkrát v histórii sa  Česko dostalo medzi 10 najvýznamnejších obchodných partnerov Nemecka.

BRNO. Obchod medzi Českom a Nemeckom má aj tento rok našliapnuté k rekordnému objemu. Vlani dosiahol obchod hodnotu 2,21 bilióna korún (85,36 miliardy eur) a druhýkrát po sebe prekročil 2-biliónovú hranicu. Aktuálny vývoj naznačuje, že túto hranicu prekročí aj tento rok, uviedol na Medzinárodnom strojárskom veľtrhu v Brne riaditeľ Česko-nemeckej obchodnej a priemyselnej komory Bernard Bauer. "Od januára do konca augusta tohto roka sa obrat česko-nemeckého obchodu v cezhraničnom poňatí vyšplhal na 1,549 bilióna korún, čo oproti rovnakému obdobiu minulého roka znamená rast o viac než 6 percent. Vyzerá to teda na ďalší rekord," nechal sa počuť Bauer. S výnimkou krízy v rokoch 2008 a 2009, ktorá sa prejavila menším prepadom, má obchod medzi krajinami stúpajúcu tendenciu. Vlani smerovala do Nemecka tretina českého vývozu a na dovoze do Česka sa Nemecko podieľalo 26 percentami. Prvýkrát v histórii sa tak Česko dostalo medzi 10 najvýznamnejších obchodných partnerov Nemecka. Hodnota nemeckých investícií v Česku dosiahla vlani 118,6 miliardy korún. Táto suma predstavuje takmer tri štvrtiny všetkých priamych zahraničných investícií, ktoré v minulom roku do Česka pritiekli.


Martin by mala v Tipsport lige nahradiť Detva, SZĽH bude mať nové logo

Martinský klub nedostal licencie ani pre mládežnícke družstvá.

BRATISLAVA. Výkonný výbor Slovenského zväzu ľadového hokeja na svojom stredajšom zasadnutí v Bratislave rozhodol o udelení potrebných licencií na štart v príslušných súťažiach všetkým klubom s výnimkou MHC Martin. Tento martinský klub nedostal licencie ani pre mládežnícky družstvá. Definitíva ešte nepadla vo veci posledného voľného miesta v Tipsport lige 2017/2018, po splnení ďalších predpísaných záležitostí by ho mal obsadiť klub z Detvy. Martinský MHC, ktorý doteraz hral v najvyššej domácej hokejovej súťaži, sa borí s finančnými ťažkosťami a hrať pravdepodobne vôbec nebude. Ak Detva splní všetky náležitosti týkajúce sa šatní, hracej plochy, svetelnej tabule a podobne, dostane licenciu na účasť v extralige. "MHC Martin má problémy, ktoré do dnešného dňa nedokázal vyriešiť, preto mu výkonný výbor nemohol udeliť licenciu ani na tejto úrovni, čo nás veľmi mrzí. Verím však, že zainteresované skupiny nájdu riešenie, ako hráčov dostať do iného klubu, aby pokračovali vo svojich kariérach,“ povedal generálny sekretár Slovenského zväzu ľadového hokeja (SZĽH) Miroslav Valíček. "Ak Detva splní všetky náležitosti týkajúce sa šatní, hracej plochy, svetelnej tabule a podobne, čo vyzerá, že sa jej podarí, dostane tiež licenciu na účasť v extralige," pokračoval. "Ak by Detva nesplnila podmienky na účasť v extralige, bude hrať v prvej lige, rovnako ako HC Nové Zámky B. Dohromady by bolo teda v prvej lige jedenásť mužstiev a v Tipsport lige v tomto prípade iba deväť." Veľkou novinkou je, že SZĽH bude mať nové logo. Odsúhlasili to členovia VV. Zväz doteraz používal rôzne znaky - SZĽH, Hockey team Slovakia, štátny znak na dresoch. Rozhodol sa preto vytvoriť jednotnú značku, pod ktorou bude slovenský hokej reprezentovať. V stredu VV SZĽH schválil zloženia realizačných tímov mládežníckych výberov do 20, 18, 17, 16 a 15 rokov tak, ako to navrhol generálny manažér Miroslav Šatan, ktorý v stredu absolvoval svoje premiérové zasadnutie VV SZĽH. „Sme si istí, že nám svojimi skúsenosťami a tým, čo zažil pri reprezentácii pomôže. Bolo to vidieť už aj dnes pri jeho jednotlivých názoroch. Šatanovi sme vyjadrili dôveru," prezradil Valíček. "Všetkých trénerov dobre pozná a vie, čo od nich očakáva. Niektorí majú síce odtrénovaných menej zápasov, ale Šatan pozná ich mentálnu a osobnostnú stránku zo svojho hráčskeho pôsobenia, takže sme si istí, že je to dobrý výber,“ doplnil. Trénerom SR "20" je Ernest Bokroš, SR "18" Norbert Javorčík, SR "17" Ján Lipiansky, SR "16" Viliam Čacho a SR "15" Radoslav Hecl. VV SZĽH v stredu schválil prerozdeľovanie finančných prostriedkov do klubov. "Toto štartovné by malo pokrývať chody jednotlivých súťaží, napríklad náklady na rozhodcov. V najbližších dňoch budeme doťahovať detaily zmlúv, následne ich budeme posielať do klubov podľa nového zákona o športe a podľa nových kritérií schválených na Kongrese SZĽH,“ vysvetlil Valíček. Budeme vychovávať novú generáciu funkcionárov, ktorí nie sú zaťažení vzťahmi z minulosti. VV SZĽH riešilo tiež zriadenie Úseku rozhodcov, inštruktorov, delegátov a hlavných usporiadateľov, ktorý preberie kompetencie Komisie rozhodcov a niekdajšej Bezpečnostnej komisie. "Nový úsek sa bude venovať rozvoju rozhodcovského stavu, profesionalizácie rozhodcov, delegácie na jednotlivé stretnutia a ďalším činnostiam. Do čela bol schválený Juraj Sýkora. Je to bývalý hokejista s univerzitným vzdelaním, ktorý sa ide popasovať s novými výzvami," uviedol Valíček. "Týmto tiež budeme vychovávať novú generáciu funkcionárov, ktorí nie sú zaťažení vzťahmi z minulosti,“ dodal a prezradil, že zväz opäť aktivoval činnosť Zdravotnej komisie. Výkonný výbor schváli tiež rozpisu súťaží na sezónu 2017/2018. Členovia VV tiež prijali do zväzu nový klub - MHK Kežmarok. Informácie a hlasy priniesol oficiálny web SZĽH.


Súdna rada vyjadrila znepokojenie nad zámerom poľskej vlády v oblasti justície

BRATISLAVA. Súdna rada SR je znepokojená zámerom vlády Poľskej republiky na zmenu zloženia súdnej rady v tejto krajine. Uviedla to v pondelok predsedníčka Súdnej rady SR Jana Bajánková. Členovia rady na zasadnutí jednohlasne prijali uznesenie, ktoré podporuje snahu poľských kolegov o zachovanie existujúceho modelu kreovania ich súdneho orgánu. "Súdna rada so znepokojením získala informácie o tom, že sa pripravuje legislatívny návrh zmeny zákona, kde sa má zo zákona predčasne ukončiť funkčné obdobie súčasným členom súdnej rady, teda sudcom, ktorí boli zvolení sudcami," uviedla pre TASR Bajánková na margo situácie v Poľsku. Podľa návrhu poľskej vlády by mala byť súdna rada v tejto krajine po novom dvojkomorová. 15 členov prvej komory by už nebolo volených sudcami, ale parlamentom. Druhá komora má mať 10 členov "ex officio". "Túto skutočnosť považuje Súdna rada za zásah do výkonu súdnictva v tom smere, že súdna moc by mala spravovať svoje veci a výkonná a zákonodarná moc by mala vykonávať iba dohľad," uviedla k tomuto zámeru Bajánková. Súdna rada SR v stanovisku skonštatovala, že súčasná úprava kreovania súdnej rady v Poľsku je v plnom súlade s medzinárodnými štandardmi krajín EÚ o systémovom zabezpečení nezávislosti súdnictva a sudcov. Pripravované zmeny považuje Súdna rada SR za riešenie, ktoré nerešpektuje princíp deľby moci a rovnosti troch mocí v právnom štáte a narúša požadovanú nezávislosť tohto orgánu od moci výkonnej a zákonodarnej. V súčasnosti má poľská súdna rada 25 členov, z ktorých 15 členov je volených sudcami a 10 členov sú členmi ex officio. Prijatím vládneho návrhu zákona by automaticky zaniklo členstvo súčasným 15 členom volených sudcami, a to do 90 dní odo dňa účinnosti zákona. V súvislosti so situáciou v poľskej justícii vyzvala prezidentka Európskej siete súdnych rád (ENCJ) Nuria Diaz Abad 14. februára členské krajiny siete, aby prijali stanovisko k situácii týkajúce sa plánovaného prijatia zákona, ktorým sa výrazne oslabí nezávislosť súdnej moci v Poľsku. Výkonná rada ENCJ vydala stanovisko, v ktorom vyjadrila obavu, že pripravované návrhy zákonov vážne ohrozia a porušia nezávislosť súdnictva v Poľsku.


Tisíce Španielov chcú vyslovenie nedôvery premiérovi pre korupčné škandály

Demonštrácia sa uskutočnila v centre Madridu.

MADRID. Tisícky Španielov sa v sobotu zúčastnili na zhromaždení v Madride na podporu návrhu na vyslovenie nedôvery premiérovi Marianovi Rajoyovi, ktorý v parlamente predložila ľavicová strana Podemos. Demonštrácia, ktorá sa uskutočnila na námestí Puerta del Sol v centre španielskej metropoly, sa niesla v znamení hesla "Musíme ich vyhodiť". Odhady o počte demonštrantov sú podľa denníka El País diametrálne odlišné. Zatiaľ čo Podemos hovorí o 40-tisíc účastníkoch, podľa zástupcov vlády sa na akcii zúčastnilo iba 6-tisíc ľudí. Strana Podemos sa o Rajoyove zosadenie usiluje v reakcii na viacero korupčných škandálov, ktoré otriasli premiérovou vládnucou Ľudovou stranou. Návrh na vyslovenie nedôvery Rajoyovi počíta aj s tým, že premiérskeho kresla sa ujme líder Podemos Pablo Iglesias. Iniciatíva však nemá výrazné vyhliadky na úspech, keďže žiadna iná strana sa návrh nechystá podporiť. Podemos má 71 poslancov, na úspech návrhu by však boli potrebné hlasy aspoň 176 poslancov v 350-člennom parlamente.


Z Tatier mieria k Sólymosovi pohľadnice s výzvou na zonáciu TANAPu

V najväčšom národnom parku chcú zóny s jasnými pravidlami bez výnimiek.

VYSOKÉ TATRY. Limitovaný počet symbolických pohľadníc s výzvou na prijatie zonácie Tatranského národného parku (TANAP) adresovali v týchto dňoch návštevníci Vysokých Tatier ministrovi životného prostredia Lászlóovi Sólymosovi (Most-Híd). Ako informovala Lenka Hurajtová z Mestského úradu vo Vysokých Tatrách, aj takouto netradičnou formou, ktorú pripravila iniciatíva Dajme Tatrám tvar!, dostala verejnosť príležitosť pripomenúť vedeniu rezortu potrebu prijatia tohto dôležitého dokumentu. Pohľadnice zo Štrbského Plesa, Hrebienka i Tatranskej Lomnice tak postupne poputujú na adresu ministerstva, aby pripomenuli skutočnosť, že zonáciu TANAP-u sa napriek rôznym prísľubom dodnes nepodarilo prijať. Tí, ktorí sa k víkendovej aktivite nestihli pridať a chceli by, nájdu pohľadnice v infocentrách na Štrbskom Plese a v Tatranskej Lomnici. "Prísľuby o prijatí zonácie TANAP-u zaznievajú už 20 rokov a súčasný stav bez pravidiel je už neudržateľný. Preto žiadame o bezodkladné začatie oficiálneho procesu prijatia zonácie, chceme ukázať, že nám všetkým ide o rovnakú vec - aby TANAP fungoval v záujme ochrany prírody aj ľudí, ktorí v ňom žijú alebo ho navštevujú. Cieľom tejto iniciatívy nie je podpora konkrétneho návrhu zonácie, ale upozornenie na to, že Tatry, príroda i ľudia v nich potrebujú jasné pravidlá a žiadne výnimky," uviedol pri predstavení iniciatívy primátor mesta Vysoké Tatry a predseda Asociácie horských sídel Slovenska Ján Mokoš. V súčasnosti v najväčšom slovenskom národnom parku platia stupne ochrany od tretieho po piaty a pri akejkoľvek aktivite sa musia prideľovať výnimky. Tento proces je podľa iniciatívy nepredvídateľný a netransparentný. Schválenie zonácie by, naopak, prinieslo vytvorenie presne vymedzených zón s jasnými pravidlami bez potreby ďalších výnimiek. Iniciatívu Dajme Tatrám tvar! tvoria Asociácia horských sídiel Slovenska, Regionálne združenie tatranských a podtatranských obcí, mesto Vysoké Tatry, obec Štrba, Oblastná organizácia cestovného ruchu (OOCR) Región Vysoké Tatry, OOCR Vysoké Tatry - podhorie a spoločnosť Tatry Mountain Resorts. Ministerstvo už dávnejšie potvrdilo, že v súvislosti so zonáciou TANAP-u rokuje s neštátnymi vlastníkmi pozemkov. Podľa hovorcu MŽP Tomáša Ferenčáka ide o veľmi náročný proces, čo však neznamená, že ministerstvo v úsilí nepokračuje. Sólymos tiež v polovici augusta upozornil, že prijatiu zonácie by pomohlo schválenie zákona o ochrane prírody v septembri a že ak by sa tak stalo, návrh zonácie by mohol existovať do konca roka.


V Lincolnovom tuneli pod riekou Hudson sa zrazili dva autobusy

Polícia tunel dočasne uzavrela a vyzvala motoristov, aby sa lokalite vyhli.

NEW YORK. Pri zrážke dvoch autobusov v Lincolnovom tuneli, ktorý vedie pod vodami rieky Hudson a spája mesto New York so susedným americkým štátom New Jersey, sa zranilo v pondelok 44 ľudí, traja z nich utrpeli ťažké zranenia. Podľa iných zdrojov sa zranilo 23 ľudí. Polícia tunel dočasne uzavrela a vyzvala motoristov, aby sa lokalite vyhli v súvislosti s predpokladaným sa tvorením dlhých kolón. Ako informovali americké médiá i tlačové agentúry DPA a AP, na mieste zasahovali nielen muži zákona, ale aj hasiči a záchranári. Dvere jedného z havarovaných vozidiel museli prerezať, aby tak otvorili cestu v ňom uväzneným pasažierom.


Víťaz Tour de France nebude štartovať na majstrovstvách sveta

BOGOTÁ. Úradujúci šampión cyklistickej Tour de France Egan Bernal z Kolumbie sa nezúčastní na majstrovstvách sveta vo Veľkej Británii. Správu zverejnila v utorok Kolumbijská cyklistická federácia. Bernal pôvodne figuroval v osemčlennej nominácii. Šampionát, ktorý privíta mesto Harrogate a kraj York, bude v cestných pretekoch vyhovovať skôr klasikárom a šprintérom. Hlavným kolumbijským kandidátom na titul bude Fernando Gaviria. V tíme budú aj Nairo Quintana, Sebastián Henao, či Esteban Chaves. Informácie priniesla agentúra AFP.


Na Záhradníckej ulici nebude počas víkendu premávať trolejbusy

Dôvodom je uzavretie ulice pri plánovanom výrube stromov.

BRATISLAVA. Počas najbližšieho víkendu (19. -20. 10.) nebudú na Záhradníckej ulici v Bratislave premávať trolejbusové linky MHD. Dôvodom je uzavretie ulice pri plánovanom výrube stromov, ktorý budú realizovať medzi zastávkami Karadžičova a Americké námestie. Informuje o tom Dopravný podnik Bratislava (DPB) na sociálnej sieti. Trolejbusové linky 202, 207 a nočné autobusy N70 a N72 budú v smere Na Hodžovo námestie/Hlavnú stanicu zastavovať namiesto zastávky Karadžičova na zastávke Krížna (ako linka 210). "V opačnom smere budú premávať po štandardnej trase. Na linky, kde premávajú trolejbusy, nasadíme štandardné autobusy," dodal dopravca. Trolejbus č. 212 bude obojsmerne premávať medzi zastávkami Kulíškova a Sokolská po odklonovej trase. "Nepôjde cez centrum mesta, avšak bude možné prestúpiť na ostatné linky, ktoré v dotknutom úseku premávajú," uviedol DPB. Linka 212 nebude stáť na zastávkach Karadžičova, Americké námestie, Kollárovo námestie, Hodžovo námestie a SAV (v bežnej polohe na Štefánikovej), namiesto toho zastaví na Krížnej, Račianskom mýte, Karpatskej, SAV (na Šancovej), respektíve na Námestí Franza Liszta v opačnom smere.


Ceny potravín sú na Slovensku najvyššie spomedzi krajín V4, tvrdí analytička

V Poľsku sú potraviny lacnejšie až o tridsať percent.

BRATISLAVA. Slovensko má pred Vianocami najdrahšie potraviny spomedzi krajín V4. Nákupná turistika však nemusí byť až taká výhodná pre dopravné náklady i menový vývoj, kde euro mierne medziročne oslabilo voči českej korune, poľskému zlotému i maďarskému forintu. V diskusnej relácii na TABLET.TV to uviedla analytička Poštovej banky Jana Glasová. "V porovnaní s krajinami V4 vychádza, že ceny potravín na Slovensku sú o niečo vyššie. V Česku a v Maďarsku sú lacnejšie o 9 percent a v Poľsku je rozdiel výraznejší - až 30 percent," zdôraznila. Medziročné ceny potravín na Slovensku stúpli o viac ako 6 percent. "Výraznejšie sa pripláca za maslo i ďalšie mliečne výrobky. Podobne je to pri ovocí, vyššie ceny majú pomaranče, kivi i jablká. Drahšie je aj mäso, najmä bravčové s nárastom o 6 až 24 percent," povedala Glasová. Dôvodom je vývoj na svetovom trhu, kde ponuka potravín nedokáže uspokojiť dopyt po nich. "To sa týka napríklad masla, mlieka a vajec. Ceny vajec môžu do Vianoc rásť. Je po nich veľký dopyt, pretože sú súčasťou mnohých vianočných receptov. Medziročne sú o polovicu drahšie a najskôr zlacnia až po Novom roku," konštatovala Glasová s tým, že niektoré komodity sú medziročne lacnejšie. Ide napríklad o múku, čokoládu na varenie, či kakao. V konečnom dôsledku Slováci nemusia až tak vnímať, že ceny potravín sú vyššie ako vlani. Stúpla totiž kúpyschopnosť obyvateľstva. "Viac ľudí má prácu. V októbri medziročne klesla nezamestnanosť takmer o 3 percentá. Zvyšujú sa nominálne i reálne mzdy," dodala Glasová. Reálne mzdy vzrástli v treťom kvartáli 2017 o 5,2 percenta, čo je najviac od predkrízového roku 2008. Priemerná mzda Slovákov sa v tomto období vyšplhala na 935 eur.